text:
Pagsasao a Polako
Ti Polako (język polski, polszczyzna) ket maysa a pagsasao ti Lechitic a sugrupo dagiti Laud nga Eslabo a pagsasao,[4] ket maus-usar kadagiti amin a Polonia (a daytoy ket opisial a pagsasao ti pagilian) ken babaen dagiti Polako minoridad kadagiti sabsabali a pagilian. Ti pagalagadan a sinuratan daytoy ket ti Polako nga abesedário, nga adda dagiti sabsabali a nainayon kadagiti letra ti kangrunaan nga Latin nga abesedário.
Dagiti nagibasaran[urnosen | urnosen ti taudan]
- ^ "Pagsasao a Polako - Britannica Online Encyclopedia". Britannica.com. Naala idi 2009-05-06.
- ^ Polako reperensia iti Ethnologue (Maika-16 nga ed., 2009)
- ^ Europeano a Dokumento ti Linteg para kadagiti Rehional wenno Minoridad a Pagsasao
- ^ Britannica Encyclopaedia "Dagiti Lekhitic a pagsasao, mabalin pay a mailetra a kas ti Lechitic, a grupo dagiti Laud nga Eslabo a pagsasao a biuklen iti Polako, Kashubian ken ti daan a kitana a Slovincian, ken ti awanen a Polabiano a pagsasao. Amin kadagitoy a pagsasao malaksid ti Polako ket sagpaminsanda a naidasdasig a kas ti Pomeraniano a subgrupo. Ti Laud nga Eslabo a pagsasao ket subpamilia dagiti Eslabo a pagsasao, ken maysa a kabagian dagiti Indo-Europeano a pagsasao, ken kabagian pay dagiti Proto-Indo Europeano a pagsasao. Idi nasap a Tengnga a Panawen, sakbay a dagiti nagisasao ket nagsasaoda ti Aleman, dagiti Pomeraniano a pagsasao ken dagiti dialekto ket maisasao iti igid ti Baltiko a lugar a gumayat ,manipud ti baba ti Karayan Vistula aginggana ti baba ti Karayan Oder."


c: text/html

text:
SAN FERNANDO CITY – Tallo a polis ti namedaliaan gapu iti pannakatiliw ti grupo dagiti tattao nga aglaklako iti droga iti maysa nga otel iti Sudipen idi Pebrero 21.
Mismo a ni Chief Supt. Ericson T. Velasquez, acting regional director, kaduana ti command group ti nangiyaspili iti medalia kada Police Senior Inspector Bernardo Manzano ken dua a polisna bayat ti flag ceremony iti grandstand ti Police Regional Office idi Pebrero 29, 2016.
Maipalagip nga idi Pebrero 21, dagus a nagresponde da Manzano ken dua a polisna apaman a nakaawatda iti mensahe nga adda suspetsado ti gunayda a grupo iti Villa d Ellita Hotel and Resort, Brgy. Ipet, Sudipen, La Union.
Idi nakadanon dagiti polis iti nadakamat a lugar, nasiputanda ti grupo nga agidisdissaag iti berde a traveling bag manipud iti maris dapo a Toyota Tamaraw FX.
Idi umasideg dagiti polis, dua a lalaki a nabigbig idi agangay a da Jake C. Sudario ken Lheor Angelo P. Prowel ti kellaat a timmaray nga aglibas ngem naipiskot dagitoy agraman dagiti siam pay a kakaduada.
Nakakumpiska dagiti polis iti 10 a bricks ti marijuana fruiting tops, maysa a heat-sealed plastic sachet a naglaon iti mapapati a shabu, ken kuarta a P66,980.00 a mapa-pati a proceeds manipud iti transaksion iti droga.
Kinuna ni Velasquez nga iti pannakatiliw dagiti suspek, impakita dagiti napadayawan ti kinaepektiboda a nangikursong iti pagbaludan dagiti personalidad nga agisaysayangkat iti illegal nga aktibidad ti droga a rumbeng a pagtuladan ken bigbigen.#

robotstxt: allowed

filter: keep


text:
Baybay Botnia
Nagsasabtan: 61°30′N 19°30′E / 61.500°N 19.500°E
Ti Baybay Botnia (Sueko: Bottenhavet, Pinlandes: Selkämeri) ket isilpona ti Luek Botnia (tinawtawagan pay ti Luek ti Botnia) iti maitutop a Baltiko. Ti Kvarken ket mabirukan iti nagbaetan dagitoy dua. No agkadua, ti Baybay Botnia ken ti Luek ket mangbukel ti dakdakkel nga entidad ti heograpia, ti Golpo ti Botnia. Ti sibubukel a Golpo ti Botnia ket mabirukan iti pagbaetan ti Suesia, iti laud, ti Pinlandia, iti daya, ken ti Baybay ti Åland ken ti Baybay Purpuro iti abagatan. Ti kalawa ti rabaw ti Baybay Botnia ket agarup a 79,000 km². Ti kadakkelan kadagiti ili ti aplaya, manipud ti abagatan aginggana ti amianan, ket ti Rauma ken Pori idiay Pinlandia ken ti Gävle ken Sundsvall idiay Suesia. Ti Umeå (Suesia) ken Vaasa (Pinlandia) ket mabirukan idiay kaadaywan nga amianan, idiay asideg ti Luek Botnia.


text:
VIGAN CITY – Mapapati a problema ti salun-at ti nangkettelan ti maysa a residente iti San Julian Norte ditoy a siudad iti biagna.
Saanen a naidanon a sibibiag pay iti ospital ni Winston Quindipan y Afroilan, 41, naasawaan, ken residente iti nadakamat a barangay gapu iti mapapati a panangbagsolna iti tianna.
Naammuan iti report a pinanawan biit ni Mia Quindipan y Torres, asawa ni Winston, ti lakayna tapno ipanna dagiti aruaten ti lakayna iti traysikel a paglugananda a mapan iti ospital.
Idi agsubli ni Mia, impadamag ti anakna a ni Shane, 5, nga innala ni lakayna ti kutsilio sa simrek iti comfort room.
Nadatngan ni Mia a daradara ni lakayna iti comfort room, nakapalok ti kutsilio iti tianna.
Intaray da Mia ti lakayna iti Lahoz Clinic and Hospital ngem indeklara ti doktor ditoy a DOA.#


text:
Euro
Ti euro (senial: €; kodigo: EUR) ket isu ti opisial a kuarta ti eurosona, a buklen dagiti 19 kadagiti 28 a kamkameng nga estado ti Kappon ti Europa. Daytoy ket kuarta pay nga inus-usar babaen dagiti Instituto ti Kappon ti Europa. Ti eurosona ket buklen ti Austria, Belhika, Cyprus, Estonia, Pinlandia, Pransia, Alemania, Gresia, Irlánda, Italia, Latvia, Lithuania, Luxembourg, Malta, the Olánda, Portugal, Slovakia, Eslobenia, ken Espania.[2][3] Daytoy a kuarta ket maus-usar pay kadagiti lima a Europeano a pagpagilian isu ngarud a daytoy ket inaldaw nga inus-usar babaen dagiti 332 a riwriw a Europeano.[4] Iti patinayon, sumurok a 175 a riwriw a tattao iti sangalubongan a mairamn ti 150 a riwriw a tattao idiay Aprika ket agus-usarda kadagiti kuarta a napalseng iti euro.
Ti euro ket isu ti maikadua a kadakkelan a reserba a kuarta ken ti pay maikadua a kaaduan a naikomersio a kuarta iti lubong kalpasan ti doliar ti Estados Unidos.[5][6] Manipud idi Pebrero 2012, nga ad-adu ngem €890 bilion a maibalbalikuskos, ti euro ket adda ti kangatuan a naitipon a kuenta dagiti nota ti banko ken sensilio a [maibalbalikuskos (kuarta)|maibalbalikuskos]] iti lubong, ken linabsannan ti doliar ti E.U..[note 13] Segun ti Internasional a Pudo ti Panguartaan a karkulo iti 2008 GDP ken pagpadaan ti kapigsa ti panag-gatang kadagiti nadumaduma a kuarta, ti eurosona ket isu ti maikadua a kadakkelan nga ekonomia iti lubong.[7]
Ti nagan a euro ket opisial a naampon idi 16 Disiembre 1995.[8] Ti euro ket naiyamammo kadagiti busbos a tiendaan ti lubong a kas ti panakabilangan a kuarta idi 1 Enero 1999, a nagsukat ti dati a Europeano a Unit ti Kuarta (ECU) iti pannakaibagi ti 1:1. kadagiti sensilio ti Euro a ken dagiti nota ti banko a naiserrek nga agbalikuskos idi Enero 1 2002.[9] Bayat a ti euro ket dimteng a bimassit iti US$0.8565 ti kaunegan ti dua a bulan, daytoy ket nailaklako a nagatngato ngem ti doliar ti E.U. manipud idi gibus ti 2002, a ti kinangatuanna ket US$1.6038 idi Hulio 2008.[10]
Manipud idi naladaw a 2009 ti euro ket nairebreb iti Naturay a Europeano-utang a didigra a daytoy ket nangiturong ti pannakapartuat iti Europeano a Patakder ti Natalna a Pinansia ken dagiti pay dadduma areporma a naigandat ti panagpatalna ti kuarta. Idi Hulio 2012, ti euro ket immuna a natnag iti kaunegan ti dua a tawen iti baba ti US$1.21, kalpasan kadagiti pannakadandanagan kadagiti utang ti Gresia ken dagiti nakasikoran ti sektor ti panagbanko idiay Espania.[11]
Dagiti linaon
Administrasion[urnosen | urnosen ti taudan]
Ti euro ket imatonan ken inadministro babaen ti naikuartel idiay Frankfurt a Banko Sentral ti Europa (ECB) ken ti Eurosistema (buklen dagiti banko sentral a pagpagilian ti eurosona. A kas nawaya banko sentral, ti ECB ket adda ti is-isu a turay a mangisaad ti annuroten ti kuarta. Ti Eurosistema ket makibinglay iti panagprenta, panangimenta ken panangiwaras dagiti nota ken dagiti sensilio kadagiti amin nga naikameng nga estado, ken ti panangipataray kadagiti sistema a panagbayad ti eurosona.
Ti 1992 a Tulagan ti Maastricht ket mangibaklay iti annong kadagiti kaaduan nga estado ti Kappon ti Europa tapno maampon ti euro kalpasan ti pannakasabat kadagiti nasken a pangbaliwen a kasapulan iti kuarta ket busbos, urayno saan pay nga inaramid daytoy amin nga estado. Ti Nagkaykaysa a Pagarian ken Dinamarka ket nakitulagda kadagiti pannakailaksid,[12] bayat a ti Suesia (a timmipon iti Kappon ti Europa idi 1995, kalpasan a napirmaan ti Tulagan ti Maastricht) ket linikudanna ti euro iti maysa reperendum idi 2003, ken liniklikanna ti obligasion a mangampon ti euro babaen ti saan a panangsabat kadagiti kammasapulan ti kuarta ken busbos. Amin a pagilian a timmipon ti Kappon ti Europa manipud idi ket nangikari a mangampon ti euro iti masakbayan.
Panangited kadagiti modalidad para kadagiti nota ti banko[urnosen | urnosen ti taudan]
Manipud idi Enero 5 002, dagiti nalilian a banko sentral (NCB) ken ti ECB ket nangited kadagiti banko nota ti euro iti pakaitunosan a batayan.[13] Dagit ibanko nota ti euro ket saan a mangipakita no ania a banko sentral ti nangited kaniada. Dagiti NCB ti Eurosistema ket naskenda a mangawat dagiti banko nota ti euro nga inparparuar babaen dagiti sabali a kameng ti Eurosistema ken dagitoy a banko nota ket saan a maisubsubli kadagiti nagtaudanda. Ti ECB ket mangited kadagiti 8% iti dagup a pateg dagiti banko nota nga inted babaen ti Eurosistema.[13] Iti panagsanay, dagiti banko nota ti ECB ket maiparparuar babaen dagiti NCB, isunga makaal-ala kadagitoy ti kapadpada a liabilidad a kapadpada ti ECB. Dagitoy a liabilidad ket mangawit ti tubo iti kangrunaan gatad ti repinansia iti ECB. Ti sabali pay a 92% kadagiti banko nota ti euro ket it-ited dagiti NCB a maibagay kadagiti respektibo a bingay iti tulbek a puonan ti ECB,[13] a nakarkulo babaen ti panag-usar ti agpaada a pannakatimbeng ti nailian a bingay ti populasion ti Kappon ti Europa ken ti nailian a bingay ti GDP ti Kappon ti Europa.[14]
Dagiti sensilo ken banko nota[urnosen | urnosen ti taudan]
Ti euro ket nabingbingay kadagiti 100 sentabo (sagpaminsan a tinawtawagan a kas ti euro sentabo, a naipangpangruna no ilasin dagitoy manipud kadagit sabali a kuarta, ken mainagnaganan a kastoy iti sapasap a bangir kadagiti amin a sensilio ti sentabo). Kadagiti tignay ti Lehislatibo a Komunidad ti ad-adu ngem maysa a porma ti euro ken sentabo ket nailetra nga awan ti s, malaksid ti normal a panag-usar ti pagsasao nga Inggles.[15] Wenno saan, tinormal nga ad-adu ngem maysa iti Inggles ket naisingsingasing ken inus-usar,[16] nga adda dagiti adu a [[Linguistiko a parikut a maipanggep ti euro|lokal a panagduduma] a kas ti 'centime' iti Pransia.
Amin a naiparuar a sensilio ket adda iti sapasap a bangir a mangipakpakita ti denominasion wenno pateg, ken ti maysa a mapa iti likudan. Gapu ti linguistiko a kaadu ti Europa, ti Latin bersion ti abesedario ti euro ket inus-sar (a saan a kas ti saan unay a sapasap a Griego wenno Siriliko) kenArabiko a numnumero (dagiti sabali a testo ket naus-usar kadagiti nailian a bangir kadagitinailian a pagsasao, ngem dagiti sabali a testo iti sapasap a bangir ket liniklikan). Para kadagiti denominasion a malaksid dagiti 1-, 2- ken 5-sentabo a sensilio, dayta a mapa ket mangipakpakita laeng dagiti 15 a naikameng nga estado a naikaeng laeng idi naipangyuna ti euro. Idi rugi ti 2007 wenno 2008 (depende ti pagilian) ti daan a mapa ket agdama a nasuksukatan babaen ti maysa a mapa ti Europa a mangipakpakita paya kadagiti pagilian ti ruar ti Kappon a kas ti Norwega. Dagiti 1-, 2- ken 5-sentabo a sensilio, nupay kasta, ket taginayonenda ti daan a daremdemda, a mangipakpakita ti heograpiko a mapa ti Europa nga adda dagiti 15 a naikameng nga estado idi 2002 a naipangato bassit iti mapa. Amin a bangir dagitoy ket dinaremdem babaen ni Luc Luycx. Dagiti sensilo ket addaanda pay ti nailian a bangir a mangipakpakita ti ladawan a naisangayan a pinili babaen ti pagilian a nangiparuar ti sensilio. Dagiti euro a sensilio manipud kadagiti aniaman nga estado a kameng ket nawayada a maka-usar kadagiti aniaman a pagilian a nangampo ti euro.
Dagiti sensilio ket naitited kadagiti denominasion ti €2, €1, 50c, 20c, 10c, 5c, 2c, ken 1c. Tapno maliklikan ti panag-usar ti dua a kabassitan a sensilio, adda dagiti pannakisinnukat ti kuarta a naipipan kadagiti kaasitgan a lima a sentabo idiay Olanda (babaen ti boluntario a tulagan) ken idiay Pinlandia (babaen ti linteg).[17] Daytoy a panagsanay ket up-upayen babaen ti Komision, ken dagiti panagsanay dagiti aglaklako a saan a mangawat kadagiti nagato ti pategna a nota ti euro.[18]
Dagiti komemoratibo a sensilo nga adda iti €2 a pategna ket naiparuaren nga adda dagiti panagbalbaliw ti daremdem iti nailian a bangir ti sensilio. Dagitoy ket mairaman dagiti sapasap a naiparparuar a sensilio, a kas ti €2 a komemoratibo a sensilio para iti maika sangapuloket lima nga anibersario iti panagpirma ti Tulagan iti Roma, ken dagiti nailaian a naiparuar a sensilio, a aks ti sensilio a mangipalagip ti Kalgaw nga Olimpiada ti 2004 nga inparuar babaen ti Gresia. Dagityo a sensilo ket mabalin nga awaten kadagiti amin a paset ti eurosona. Dagiti kolektor a sensilio nga adda dagiti nadumaduma a denominasion ket naiparuanda payen, ngem dagitoy ket saan a naikeddeng para iti sapsapa panagbayad, ken dagitoy ket mabalin a maawat laeng iti kameng nga estado a nangiruar kaniada.[19]
Ti daremdem para kadagiti banko nota ti euro ket addaan kadagiti sapasap a daremdem kadagiti dua a bangir. Ti daremdem ket pinartuat babaen ti Austriano nga dumidibuho a ni Robert Kalina.[20] Dagiti nota ket naiparuar kadagiti €500, €200, €100, €50, €20, €10, €5. Iti tungngal maysa a nota ket addaan ti bukod a maris ken nairuknoy iti artistiko a paset ti panawen ti Europeano anga arkitektura. Ti sanguanan ti nota let nangipakpakita kadagiti tawa ken dalanan a ruangan bayat a ti likudan ket adda dagiti rangtay, a nagisimsimbolo kadagiti silpo a baetan dagiti pagilian ken iti masakbayan. Bayat a dagiti daremdem ket naipato nga awan dagiti aniaman a malasin a pakailasinan, ti immuna a daremdem babaen ni Robert Kalina ket dagiti naisangayan a rangtay, a mairaman ti Rialto ken ti Pont de Neuilly, ken dagitoy ket nabaliwan tapno sapasap ti kitada; dagiti kanungpalan a daremdem ket mangipakpakita pay laeng kadagiti asideg a pannakaipadpada kadagiti immuna nakaibatayanda; isunga dagitoy ket saan a pudno a sapasap ti kitada. Dagiti monumento ket makitkita a kapadpada dagiti nadumaduma a nailian a monumento tapno kayaten dagitoy ti sinoman.[21]
Dagiti nota[urnosen | urnosen ti taudan]
- ^ "Babaen ti UNMIK nga administrasion a turong 1999/2". Unmikonline.org. Naala idi 30 Mayo 2010.
- ^ Babaen ti akin-uneg a tignay (awan ti reperensia) Kitaen pay ti Montenegro ken ti euro
- ^ A kumaduaan ti Doliar ti Zimbabwean (saanen a maus-usar manipud idi 12 Abril 2009), US$, Pound sterling, Rand ti Abagatan nga Aprika ken Pula ti Botswana
- ^ Malaksid ti akin-amianan a Cyprus nga agus-usar ti Turko a lira
- ^ A mairaman dagiti ballasiw taaw a departmento
- ^ Malaksid ti Campione d'Italia nga agus-usar ti Suiso a pranko.
- ^ Ti laeng European a paset ti pagilian ti Kappon ti Europa ken agus-usar ti euro. Ti Karibe nga Olanda ket nangipayamammo ti Doliar ti Estados Unidos idi 2011. Curaçao, Sint Maarten ken Aruba ket adda dagiti bukodda a kuarta, a napalsengan ti doliar.
- ^ "Babaen ti monetario a tulagan a nagbaetan ti Pransia (agtigtignay para iti EC) ken Monaco". Naala idi 30 Mayo 2010.
- ^ "Babaen ti monetario a tulagan a nagbaetan ti Italia (agtigtignay para iti EC) ken San Marino". Naala idi 30 Mayo 2010.
- ^ "Babaen ti monetario a tulagan a nagbaetan ti Italia (agtigtignay para iti EC) ken Siudad ti Batikano". Naala idi 30 Mayo 2010.
- ^ "Babaen ti Maikatlo a protokol iti Cyprus a pagkapet a Tulag ti Kapponti Europa ken dagiti lokal a bilin ti Britaniko" (PDF). Naala idi 2011-07-17.
- ^ "Babaen ti Tulagan ti Konsilo ti Kappon ti Europa". Naala idi 30 Mayo 2010.
- ^ Manipud idi 30 Oktubre, 2009:
Dagup a EUR a kuarta (sensilio ken nota ti banko) a maibalbalikuskos 771.5 (nota ti banko) + 21.032 (csensilio) =792.53 bilion EUR * 1.48 (gatad ti panagsukat) = 1,080 bilion USD
Dagup USD a kuarta (sensilio ken nota ti banko) a maibalbalikuskos 859 bilion USD
- "Tabla 2: Euro a nota tibanko, dagiti kuenta (EUR bilion, no saan a naibaga, saan a nasimpa babaen ti panawen)" (PDF). Sentro a Banko ti Europa. Naala idi 13 Disiembre 2009.
2009, Oktubre: Dagup a nota ti banko: 771.5 (bilion EUR)
- "Tabla 4: Euro a sensilio, dagiti kuenta (EUR a riwriw, no saan a naibaga, saan a nasimpa babaen ti panawen)" (PDF). Sentro a Banko ti Europa. Naala idi 13 Disiembre 2009.
2009, Oktubre: Dagup a sensilio: 21,032 (riwriw a EUR)
- "Money Stock Measures". Federal Reserve Statistical Release. Board of Governors of the Federal Reserve System. Naala idi 13 Disiembre 2009.
Tabla 5: Saan a Nasimpa Babaen ti Panawen a Komponente iti M1 (Bilion kadagiti doliar), saan a nasimpa babaen ti panawen, Oktubre 2009: Kuarta: 859.3 (bilion USD)
- "Euro foreign exchange reference rates". Sentro a Banko ti Europa. Naala idi 13 Disiembre 2009.
Gatad ti panagsukat 2009-10-30: 1 EUR = 1.48 USD
- "Tabla 2: Euro a nota tibanko, dagiti kuenta (EUR bilion, no saan a naibaga, saan a nasimpa babaen ti panawen)" (PDF). Sentro a Banko ti Europa. Naala idi 13 Disiembre 2009.
Dagiti nagibasaran[urnosen | urnosen ti taudan]
- ^ Opisial a dokumento ken lehislasion a mangibaga ti euro a kas "ti agmaymaysa a kuarta".
"Regulasion ti Konsilo (EC) No 1103/97 of 17 Hunio 1997 iti naisangsangay a probision a naipanggep ti panagiyamammo ti euro". Opisial a Warnakan L 162, 19 Hunio 1997 P. 0001 – 0003. Dagiti European a Komunidad. 19 Hunio 1997. Naala idi 1 Abril 2009.
Daytoy a termino ket sagpaminsan a naampon babaen ti midia (Google a papanan para kadagiti insao)
- ^ Rosenberg, Matt (23 Mayo 2010). "Dagiti pagilian ti Euro: 22 a Pagpagilian ket agus-usar ti Euro a kas ti Opisiala Kuartada". About.com. Naala idi 27 Disiembre 2010.
- ^ "Dagiti ministro ti KE ket kinayatda ti panagserrek ti Estonia iti euro". BBC News. 8 Hunio 2010. Naala idi 19 Hulio 2010.
- ^ "Ti Dagup a populasion manipud idi 1 Enero". Epp.eurostat.ec.europa.eu. 2011-03-11. Naala idi 2011-07-17.
- ^ "Triennial Central Bank Survey 2007" (PDF). BIS. 19 Disiembre 2007. Naala idi 25 Hulio 2009.
- ^ Aristovnik, Aleksander; Čeč, Tanja (30 Marso 2009). "Kompositional a panagsukisok ti Ganganaet a Reserba ti Kuarta Idi 1999–2007 a Paset ti Panawen. Ti Euro vs. Ti Doliar A kas dagiti mangyuna a Reserba ti Kuarta" (PDF). Munich Personal RePEc Archive, Paper No. 14350. Naala idi 27 Disiembre 2010.
- ^ "Reporta para kadagiti Naipili a Grupo dagiti Pagilian ken dagiti Suheto". Imf.org. 14 Septiembre 2006. Naala idi 5 Enero 2009. "Reporta para kadagiti Naipili a Grupo dagiti Pagilian ken dagiti Suheto". Imf.org. 14 Septiembre 2006. Naala idi 5 Enero 2009. "Reporta para kadagiti Naipili a Grupo dagiti Pagilian ken dagiti Suheto". Imf.org. 14 Septiembre 2006. Naala idi 5 Enero 2009.
- ^ "Europeano a Konseho ti Madrid (12/95): Dagiti Nagbanagan". Europeano a Parlamento. Naala idi 14 Pebrero 2009.
- ^ "Immuna a panagsukat (2002)". Sentro a Banko ti Europa. Naala idi 5 Marso 2011.
- ^ http://www.x-rates.com/d/USD/EUR/hist2012.html
- ^ "Dagiti sangalubongan a paklakuan idiay Espania ket natnag, nagdandanag ti Italia". 31 Mayo 2012.
- ^ "Ti Euro". Komision ti Europa. Naala idi 29 Enero 2009.
- ^ a b c Ti pakasaritaan tiBanko Sentral ti Europa, papel ken dagiti annong baben ni Hanspeter K. Scheller Maikadua a Nabaliwan nga Edision idi 2006, ISBN 92-899-0022-9 (prenta) ISBN 92-899-0027-X (online) panid 103 iti pdf nga online a bersion
- ^
"Capital Subscription". Banko Sentral ti Europa. Naala idi 18 Disiembre 2011.
Dagiti bingay ti NCBs iti daytoy a puonan ket nakarkulo babaen ti panag-usar ti tulbek a mangibanak ti repektibo a bingay ti pagilian iti populasion ken dagup a domestiko ti produkto iti Kappon ti Europa – kadagiti agpapada apannakatimbeng. Ti ECB ket pasayaatenna dagitibingay iti tungngal lima a tawen ken no adda tumipon a baro a a pagilian iti Kappon ti Europa. Ti panagpasayaat ket maaramid babaen ti batayan iti datos a naited babaen ti Komision ti Europa.
- ^ Komision ti Europa. "Panangiletra kadagiti balikas nga "euro" ken "sentabo" kadagiti opisial a pagsasao ti Komunidad a kas naus-usar kadagiti tignay ti Lehislatibo a Komunidad" (PDF). Naala idi 26 Nobiembre 2008.
- ^ Direktorado ti Komision ti Europa-Heneral para iti Panagipatarus. "Estilo a Pagsurotan ti Inggles: Ti manual para kadagiti mannurat ken agipatpatarus iti Komision ti Europa" (PDF). Naala idi 16 Nobiembre 2008.; Kappon ti Europa. "Interinstitusional nga alagaden ti estilo, 7.3.3. Dagiti alagaden para it panagiyebkas dagitipaset ti kuarta". Naala idi 16 Nobiembre 2008.
- ^ Komision ti Europa (Enero 2007). "Euro a kuarta: lima ken pamiliar". Europa (web portal). Naala idi 26 Enero 2009.
- ^ Pop, Valentina (22 Marso 2010) Ti KOmision ket agmismisuot kadagiti senial ti pagtagilakuan nga agkunkuna ti: 'dagiti nota ti €500 ket saan amaawat', EU Observer
- ^ Komision ti Europa (15 Pebrero 2003). "Komunikasion ti Komision: Ti panangiyuna kadagiti banko nota ti euro ken dagiti sensilio kalpasan ti maysa a tawen ti COM(2002) 747". Europa (web portal). Naala idi 26 Enero 2009.
- ^ "Robert Kalina, dumidibuho kadagiti banko nota ti euro, nga agob-obra idiay Oesterreichische Nationalbank idiay Vienna". Banko Sentral ti Europa. Naala idi 30 Mayo 2010.
- ^ Schmid, John (3 Agosto 2001). "Panagkitikit kadagiti Nota iti Baro nga Identidad ti Europa". International Herald Tribune. Naala idi 29 Mayo 2009.
Adu pay a mabasbasa[urnosen | urnosen ti taudan]
- Baldwin, Richard; Wyplosz, Charles (2004). Dagiti Ekonomika ti Europeano a Panangikaykaysa. New York: McGraw Hill. ISBN 0-07-710394-7.
- Buti, Marco; Deroose, Servaas; Gaspar, Vitor; Nogueira Martins, João (2010). Ti Euro. Cambridge: Unibersidad ti Cambridge a Pagmalditan. ISBN 978-92-79-09842-0.
- Jordan, Helmuth (2010). "Fehlschlag Euro". Dorrance Publishing.
- Simonazzi, A. ken ni Vianello, F. [2001], “Liberalisasion ti Pinansia, ti Agmaymaysa a Kuarta ti Europa ken ti Problema iti Awan Panagtrabaho”, iti: Franzini, R. and Pizzuti, R.F. (eds.), Globalisasion, Dagiti Patakder ken Sosial a Pakaitunosan, Springer Verlag, Heidelberg, ISBN 3-540-67741-0.
Dagiti silpo ti ruar[urnosen | urnosen ti taudan]
Midia a mainaig iti Euro iti Wikimedia Commons
- Dagiti opisial a website
- Ti euro
- Banko Sentral ti Europa
- Euro - dagiti nota ti banko (iti Ingles) (iti Aleman)


text:
Kapsít
Ti kapsit (wenno kissit, kesset, semilia, semen wenno sperm iti English, tamod iti Tagalog) ket maysa a likido nga aglaon iti spermatozoa wenno bin-i ti lalaki nga agtaud kadagiti glandula a sexual ti lalaki wenno hermaphrodite nga ay-ayup ken tattao a maaramat a pangpataba iti itlog ti babai (ovum). Dagiti paspaset ti kapsit nga iruar ti maysa nga ayup wenno tao ket am-ammo kas paruar, ket ti addang wenno proseso ti iruar ket maawagan iti panagparuar. Kas iti dara, ti kapsit ket addan dua a paset, ti selula a parte (ti spermatozoa) ken ti saan-a-selula a parte (ti seminal plasma).


text:
CERVANTES, Ilocos Sur – Saan la a tinagbat dagiti kinainomna no di pay impaanudda iti karayan.
Daytoy ti napagsisilpo dagiti pannakabagi ti polis iti panagimbestigada iti pannakapapatay ni Clifford Viejo, 23, baro, tubo ti Cayus, Quirino, Ilocos Sur ngem agindeg ditoy nga ili.
Nainaganan dagiti masuspetsa a nangpapatay kenkuana a da Jerry Caud ken Owet Caud, residente iti Barangay Concepcion ditoy met laeng nga ili.
Segun iti inbestigasion, nadadaelan ti nagluganan da Viejo ken dadduma pay a pasahero nga agpa-Quirino iti alas 9:00 ti rabii ket napan ti biktima nakilinong iti kalapaw a kukua ti pamilia Caud nga adda iti kataltalonan.
Mapapati a nakiinom ti biktima kadagiti suspetsa ken ni Remigio Sanchez, caretaker ti kalapaw.
Idi natarimaan ti lugan, pimmanawen ti biktima iti inuman ngem mapapati a sinurot dagiti suspetsa sada tinagtagbat.
Segun iti caretaker, maturogda koman nga aggasawa idi makangegda iti agpapaarayat a timek.
Nagbuteng dagiti agassawa a mairamramanda isu a naglibasda sada nagturong iti kuerpo ti polis ket inreportda ti napasamak.
Iti panagimbestiga dagiti polis, nasarakanda ti biktima a tumtumpawen iti karayan Catcateng.
Nagsagrap ti biktima iti sugat iti tengnged ken akinkannigid nga abagana a gapuanan ti natadem a banag.
Agtultuloy ti panagimbestiga dagiti polis mainaig iti pammapatay. #


text:
Cabugao, Ilocos Sur (Disiembre 30, 2011) – Sinelebraran ti Barangay Rizal, pannakakabesera ti ili a Cabugao, Ilocos Sur manipud Disiembre 28-30, 2011 a panglagip ti maika-115 a tawen (1861-1896) manipud ipupusay ti “Nailian a Bannuar” ken iti kinamaingelna a nangisalda ti biagna tapno maipabigbigna iti Puli ni /Malayo ken Asiano ti kinasiasino ti pagilianna ken ti kalibre ti umili a Pilipino iti imatang dagiti Kolonialista a pagilian.
Iti umuna nga aldaw, kamalman ti Disiembre 28, 2011, impamatmat dagiti umaayam ti Badminton kadagiti nagbuya babaen ti panagtunos ti Ilocos Sur Badminton Club ken Cabugao Badminton Club a nangaramid ti “Baddicts Fun Games” iti Cabugao Cultural and Sports Complex.
Kabigatan ti Disiembre 29, 2011, naaramid ti First Rizal’s Fun Run “Libre nga Pataray, Panglagip ken Rizal” a nangrugi iti sango ti Complex sada nagrikus sadiay Barangay Turod a nagpartisiparan dagiti lumugar iti Barangay Rizal, propesional, agtutubo ken kameng ti nadumaduma nga sektor/organisasion ti ili.
Kalpasan ti Fun Run, nagballigi ti panggep daytoy nga aktibidad ken awan ti napasamak a saan a nasayaat ti panagtaray dagiti nagpartisipar a nagtitipon kamaudiananna iti sango ti Complex a nangsango iti naisagana a pamerienda ti Barangay Rizal.
Nakipagpasungad met ni Mayor Edgardo “Ediboy” S. Cobangbang, Jr. kadagiti sumangpet a tumataray iti Finish Line. Naregta a timmulong dagiti Kapolisan, BPATS (Barangay Tanod), Medics a naglugan iti ambulansia ken Blue Boys a nangiwardas ti trapiko iti sumrekan iti agpa-Port Salomague ken iti busy street ti Sitio Callaguip, Barangay Baclig via Barangay Turod ken iti National Highway a naglasatan dagiti tumataray.
Nagyaman ni Rizal Brgy. Captain Teddy U. Soller kadagiti amin a nakipaset iti aktibidad ti Piesta ti Barangay Rizal.
Iti karabiyan ti Disiembre 29, 2011, naaramid ti coronation ceremonies ti Mr. & Ms. NISTC Day Care 2011 a nagbidaan da King Neil Kim ken Queen Lea Mae.
Kangrunaan a nasangaili ket ni Mayor Edgardo ‘Ediboy” S. Cobangbang, Jr. ti ili a Cabugao ket kimmablaaw ken dinayawna ti kinamananglaglagip ti taga-Rizal a nakaipuonan ti nakapanaganan ti barangayda iti “Nailian a Bannuar”, Dr. Jose Paciano Rizal y Mercado.
Imbatad ni Mayor Ediboy a kaikarian ti Barangay Rizal a pagwadan dagiti padana a Barangay ti Munisipalidad ta daytoy ti pannaka-kabesera ti ili. Pinadayawan ni Mayor Ediboy ti nasamay a panangidaulo ni Brgy. Captain Teddy U. Soller agraman kakaduana iti Sangguniang Barangay ti Barangay Rizal ken ti pananguggorna pay ti 33 a barangays a masakupanna a kas ABC & Councils President ti ili a Cabugao, Ilocos Sur.
Iti seremonia ti koronasion, naimatangan ti panagmartsa da Andrei Marsh Cueto, Mr. Day Care 2010 ken Shaine Gorospe, Ms. Day Care 2010 ken Investiture ken da King Neil Kim Parbo, Jr. ken Queen Lea Mae Aguilar a kas Mr. Day Care 2011 ken Ms. Day Care 2011 kas panagsaganadda.
Kinoronaan ken insaadda dagiti kapa ti Ari babaen kada Mayor Ediboy ken SBM Vicky S. Serna. Binagi met a kinoronaan ken insaadan ti kapa ti Reyna babaen kada agkasimpungalan Vice Mayor Danny Q. Gazmen ken MSWD Officer Lydia S. Gazmen. Sash ken Trophy met ti inyawat dagiti nagannak ti Ari a da Mr. & Mrs. Rodolfo Parbo, Jr. idinto ta Bouquet met ti inyawat dagiti nagannak ti Reyna a da Mr. & Mrs. Alfredo Aguilar.
Inyawat met da ABC President & Councils, Rizal Brgy. Captain Teddy U. Soller ken ti kapisi ti pusona ti Lei ni King Neil Kim. Scepter met ti inyawat da Andrei Marsh Cueto ken Shane Gorospe iti Ari ken Reyna 2011. Nagatendar met ken nangisaad ti Coronet ti 1st Princess ni SBM Josefina S. Vallejo nga inasmangan ni Mayor Ediboy.
Iti investiture ti 6 nga agparis a Prinsipe ken Prinsesa, naisaad ti Sash ken Coronet-da babaen kadagiti nagannak, Barangay Captains a nakitinnakunaynay a kas kada Turod Brgy. Captain Inocencio Sadac, Bungro Brgy. Captain Fermin Sarinas, Marga-ay Brgy. Captain James Sera, ken kasta met da Rizal Kagawad Gabby Sunio, Rizal Kagawad Gloria Cobangbang, Rizal Brgy. Treasurer Lutgarda Galamgam ken Cabugao Ex-SB Member Carlos Sison. Nagpaay nga emcee da Mr. Rudy Ilar ken Joe S. Singson, Jr.
Tunggal pannakaisaad ti Coronet, maiballaet ti piesa ti musika a pagsalaan dagiti opisiales ti ili, barangay, RIC, sangaili ken lumugar ti Barangay Rizal. Kalpasanna, mabunot ti lima a nagasat a numero babaen ti matudingan nga agbunot a manipud iti Raffle Draw. Namin-adu a nagrikus ti panagbunot a nakagun-odan dagiti nagasat a mabunot ti numerona iti agkakapateg a premio.
Kamaudianan a grupo ti numero a nabunot ket naigasatan ni Mrs. Marissa Sajonia-Sumagit ti Barangay Rizal ti nakapunta ti 1 sako a bagas a premiona. Naragsak ken natalinaay a nagsisina dagiti amin a nakidanggay kadagiti aktibidades ti Koronasion ti ubbing iti dayta a rabii. # (Insurat ken rinetrato ni JOED S. SAJONIA)
TALDIAP-NAPALABAS TI BARANGAY RIZAL
Ti Barangay Rizal ket San Markos ti dati a naganna idi un-unana a panawen. Nabuangay a kas barangay babaen ti Akta Republika 3590 idi 1959 a panagmayor daydi Dios ti aluadna a Lucio Zabala. Naadaw ti nagan ti barangay iti nagan iti Nailian a Bannuar, Dr. Jose Paciano Rizal ket naipasdek ti monumentona iti pannakaplasa/parke ti Barangay iti sidiran ti pasdek ti Simbaan Romano Katoliko ti ili.
Masarakan ti barangay iti mismo a poblasion ti ili ket buklen ti tallo a benneg: ti Cacantorisan, abagatan ti Manila North Road (National Highway) ket naadaw daytoy a nagan iti sao a “Cacantores” agsipud ta ditoy a nagnaed dagiti kumakanta iti simbaan idi un-unana a panawen ken uray iti agdama.
Ti Centro ket masarakan met iti amianan ti National Highway ken abagatan ti Cabugao River a dineppaan ti nabileg nga Osmena Bridge ken nakaipasdekan ti istraktura ti penned ken irigasion ti Communal Irrigation System (CIS) ti National Irrigation Administration wenno (NIA).
Mainumo unay a maawagan a kabesera ti ili agsipud ta ditoy centro ti pakasarakan ti pasdek ti munisipio, ti historikal a Simbaan Romano Katoliko, Cabugao Cultural and Sports Complex, Municipal Police Station, Municipal Fire Station, Municipal Rural Health Unit a pakabangbangonan ita iti Cabugao Rural Health Unit-Lying in Center, New Cabugao Public Market ( Northern Ilocos Sur Trade Center) ken Main Office ti Rural Bank of Cabugao, Inc. ken dadduma pay nga opisina ti sanga ti Gobierno ken pribado a sektor.
Ti Bessang ket masarakan met iti amianan ti baro a merkado publiko ti ili ket gapu ta bineltak ti National Highway ket natural a nagtubuan iti adu a pasdek-negosio ken napipintas ken moderno a pagtaengan. Regular met latta a masukay ken mamulmulaan dagiti talon ken bangkag a di pay nadissuan ti pasdek wenno establisimiento iti amianan-a-daya ti tiendaan.
Ti Barangay Rizal ket aglawa iti 33 ektarias ken addaan iti 1,106 a bilang ti populasion. Addaan ita a tawen CY 2011 iti P884,536.00 nga Internal Revenue Allotment (IRA) ken pakadagupan ti P1,085,294.34 nga Annual Budget ti CY 2011. Ti 20% Development Fund nga aganay a P186,575.00 ket maiserbi kadagiti sumaganad: Services/Development Projects; Garbage Collection; Clean and Green; Maintenance of Peace and Order; Anti-rabies vaccination; dengue prevention, ken Infrastructure Services.
Maibilang ti Barangay Rizal kadagiti uppat a barangays a nangbukel ti poblasion ket kaaduan kadagiti agindeg ti propesional, retirado,agnegnegosio, ken adda ti kaamaanda iti ballasiw-taaw kas iti USA, Canada, Hawaii, UK ken dadduma pay a pagilian ti Asia, Europa ken Middle East. Ilokano ti kaaduan nga agnanaed ken adda met ti Tagalog ken Muslim. Dagiti Ilokano ket natibo/naisiguddan ken kaaduan kadakuada ti agtagikua ti nalawa a talon ken bangkag iti nadumaduma a disso iti ili.
Di mapagduaduaan a ditoy a barangay ti pakasarakan ti kaamaan a nagpatanor kadagiti mabigbig a lider ti politika ken dadduma a pagsaadan ti kagimongan. Iti benneg ti Clergy, nakapatanor ti Barangay Rizal ti lima a padi ken maysa a madre nga agserserbi iti Nadiosan nga ayab ti Ebanghelio. Isuda dagiti sumaganad kas panagsaganadda: Rev. Fr. Rafael Oliver (pimmusayen); Rev. Fr. Andronico M. Pahed, Jr.; Rev. Fr. Lovell U. Soller; Rev. Fr. Reginald Paul S. Pira; Rev. Fr. Moises S. Andrada II ken Sister Virginia S. Azcueta.
Ditoy Barangay Rizal ti rimmusingan ti kapuonan ti nangrienda ti turay ti ili. Dagiti nagmayor: Hons. Simeon Soller, Victorino A. Savellano, Alberto A. Soller, Cresencio S. Azcueta, Sr., Andrea Soller G. Tan, Bendell Soller Tan, Diocaesar S. Suero ken Edgardo S. Cobangbang, Jr. iti agdama.
Mairaman met ditoy a madakamat da: Nag-Bise Mayor Rex Augustus S. Morales, nag- OIC-Bise Mayor Cresencio S. Sumagit, Sr., nag-Bokal Francisco A. Savellano ken dagiti agassawa a Sangguniang Bayan Members, Former SB Member Luciamar Santella-Pano ken agdama nga SB Member Dr. Carlito S. Pano. Nangidayaw met iti barangay ken ti ili iti nangatngato nga agpang dagiti agama a nagsaad ti turay ti Gobierno Probinsial ken Nasional ket da: Ex-Comelec Chairman Victorino A. Savellano ken Naggobernador ken agdama ita a Bise Gobernador Deogracias Victor B. Savellano.
Dagiti sumaganad met ti nagan dagiti mararaem a tattao a nangidaulo ti Barangay: Don Pacifico Sison, Filemon Sison, Dr. Francisco G. Soller, Floro C. Soller, Jay Gazmen Soller, Ferdinand Julio Trinidad, Romulo B. Naval ken Thaddeus U. Soller iti agdama.
PROYEKTO KEN GAPUANAN TI KONSEHO TI BARANGAY RIZAL
Napili ken nabutosan dagiti agdama nga opisiales ti Barangay Rizal idi eleksion ti barangay, Oktubre 25, 2010 ket apaman a nakapagsapatada, indauluan ni Kapitan Thaddeus “Teddy” Ugalino Soller iti pannakaipatungpal dagiti programa ken proyekto para iti Barangay Rizal iti dayta a gundaway ken iti sumaruno a tawtawen.
Umuna a naipatungpal ti naurnos a turnover ti records ken pinansial a kasasaad ti barangay. Napusgan ni Kagawad Gabriel “Gabby” G. Sunio a nangiwardas ti “cleanliness activities” iti amin a kalsada ti barangay ken pannakatadaw dagiti nagruyag a sanga ti kaykayo kadagiti kalsada ti barangay.
Naannayas met ti pannakaiwardas ti pagrebbengan dagiti kagawad, amin a naapointaran nga opisiales ti barangay ken aktibo a nagtrabaho dagiti kameng ti komite a nadutokan iti babaen ni Kapitan Teddy Soller.
Napatakder dagiti street signs dagiti kanto ti kalsada ken nasemento ti side drains dagiti kalsada ti barangay ta isu pay a paglawaan ti dalan babaen ti panangiwardas ni Kagawad Gabby Sunio ken kakaduana a Kagawad ti pannakatrabahona nga imonmonitor met laeng ni Brgy. Captain Teddy U. Soller. Sumarsaruno a maipatungpal ti house numbering tapno maup-date ti bilang ti balbalay ken pasdek tapno sistematiko ti kinaurnos ken nalaka a mabirokan ti lokasion no adda agbirok ken nadardaras pay nga iyusuat ti pannakapabaro ti census ti lumugar.
Adun ti pammadayaw a nagun-od ti Barangay Rizal. Iti panagtugaw ni Kapitan Teddy, nagsasaruno manen dagiti naragpat ti Barangay Rizal a pammadayaw a kas iti “Best in Solid Waste Management Implementer 2011”, “LAING TI BARANGAY TI CABUGAO 2011” kadagiti 33 a Barangays ti ili a Cabugao ken 1st Place iti “Lantern Parade Competition” kadagiti 33 a Barangays ti ili met laeng itay sakbay ti Paskua.
DAGITI AGDAMA NGA OPISIALES TI BARANGAY RIZAL
Hon. Thaddeus “Teddy” U. Soller – Punong Barangay/ABC & Councils Chairman(Ex-Officio, Member, SB)
KAGAWAD:
Gabriel G. Sunio
Gloria S. Cobangbang
Isidro S. Velasco, Jr.
Marina G. Acosta
Benigno S. Piros
Julius S. Morales
Victorino S. Sonido
Benazir B. Sarmiento – SK Chairman
Rodrigo T. Abad – Barangay Secretary
Lutgarda N. Galamgam – Barangay Treasurer
Amada A. Cobangbang – Barangay Nutrition Scholar
Lorenza A. Galamgam – Barangay Health Worker


text:
Tuesday, February 6, 2018
PAYAO PROJECT, NAIPAAY ITI 7 NGA ASOSASION TI MANGNGALAP ITI BARANGAY SALOMAGUE
Cabugao, Ilocos Sur – Naangay ti pannakai-turnover ti Payao Project kadagiti Recipients (7 nga Asosasion) ti mangngalap iti Pebrero 6, 2018 iti Barangay Hall, Barangay Salomague, Cabugao, Ilocos Sur.
Indauluan ni Mayor Josh Edward S. Cobangbang ti nadakamat a turnover ken inimatangan dagiti kameng/opisiales ti Pederasion ti mangngalap ti ili a Cabugao nga idauluan ni Presidente Magno Carbonel iti pannakaiyawat dagiti nadakamat a ramit-pagkalap (sag-innem a fishing gears dagiti asosasion).
Nangipaay ti Mensahe ni Mayor Josh Edward S. Cobangbang. Kimmablaaw ken nagyaman. Kunana nga itatta a tawen ket maipamaysa ti programa ti pagsayaatan dagiti mangngalap ken dinakamatna ti pakontes ti coastal management a programa ti Gobierno Nasional ket adda 30 Million ti premio ti mangabak. Ginuyugoyna ti agtultuloy a napintas a kammayet dagiti Asosasion iti LGU ken kadagiti maseknan nga Ahensia tapno insegida a maaksionan ken maited dagiti kalikagum dagiti mangngalap.
Nangipaay met ti mensahe da Barangay Captain Eliseo R. Serrano ken ni Mr. Magno Carbonel, Presidente ti Pederasion. Bugas ti mensaheda iti nalaus a panagyamanda iti LGU-Cabugao ken ti DOLE a mangited kadagitoy a proyekto dagiti kabarangayanda ken iti agtultuloy a panangtarabay ti LGU iti pannakasaluad ti kabaybayanda. Innayonda a salimetmetanda dagitoy a maited kadakuada.
Nakikaysa met da Municipal Fisheries Coordinator Nereo S. Daproza, nangited ti Overview ti proyekto ken ni Mr. Edgar S. Balangatan; ken kasta metten dagiti Kameng ti Konseho ti Barangay iti nadakamat a turnover ceremonies. # (Web In- Action)
Posted by Bayan ng Cabugao, Ilocos Sur at 2:49 PM
Subscribe to: Post Comments (Atom)


text:
Baybay Nalabbasit
Ti Baybay Nalabbasit (ammo pay a kas ti Baybay Eritrea) ket ti sumrekan ti danum ti baybay iti Taaw Indiano a mabirukan idiay Aprika ken Asia. Ti pakaikapetan iti taaw ket mabirukan iti abagatan babaen ti lingsat Bab el Mandeb ken ti Golpo ti Aden. Iti amianan, mabirukan ti Peninsula Sinai, ti Golpo ti Aqaba, ken ti Golpo ti Suez (pakaiturongan ti Kanal Suez). Ti Baybay Nalabbasit ket Global 200 nga ekorehion. Ti baybay ket mabirukan iti Rengngat ti Baybay Nalabbasit a paset met daytoy ti Ginget ti Nalatak a Rengngat.
Ti Baybay Nalabbasit ket addaan iti kalawa iti rabaw iti agarup a 438,000 km2 (169,100 mi2).[1][2] Daytoy ket agarup a 2250 km (1398 mi) iti kaatiddog ken iti kaakabaan a puntona ket 355 km (220.6 mi) iti kalawa. Daytoy ket agadalem iti 2211 m (7254 ft) iti sentral nga agpakatengnga a trinsera, ken addaan iti agpakatengnga a kaadalem iti 490 m (1,608 ft). Nupay kasta, adda met dagiti adu nga ababaw a samangt nga mmo kadagiti adu a biag ti baybay ken dagiti korales. Ti baybay ket habitat dagiti sumurok a 1,000 a sebbangan dagiti inbertebrato, ken dagiti 200 a nalukneng ken natangken a korales. Daytoy ti akin-amianan unay at tropikal a baybay iti lubong.
Dagiti linaon
Gay-at[urnosen | urnosen ti taudan]
Ipalawag ti Gunglo ti Internasional a Hidrograpikodagiti patingga ti Baybay Nalabbasit a kas dagiti sumaganad:[3]
- Iti amianan. Dagiti akin-abagatan a patingga ti Golpo ti Suez [Ti linia nga agtaray manipud iti Ràs Muhammed (27°43'N) aginggana iti abagatan a punto ti Isla Shadwan (34°02'E) ken kalpasanna ket agpalaud a paralelo (27°27'N) iti aplaya ti Aprika] ken ti Aqaba [Ti linia nga agtaray manipud iti Ràs al Fasma ken agpaabagatan a laud iti Isla Requin (27°57′N 34°36′E / 27.950°N 34.600°E) babaen ti Isla Tiran aginggana iti abagatan a laud a punto ti ken kalpasanna ket agpalaud a paralelo (27°54'N) iti aplaya ti Peninsula Sinai].
- Iti abagatan. Ti linia a mangisilpo ti Husn Murad (12°40′N 43°30′E / 12.667°N 43.500°E) ken Ras Siyyan (12°29′N 43°20′E / 12.483°N 43.333°E).
Nagan[urnosen | urnosen ti taudan]
Ti Baybay Nalabbasit ket dagus a patarus ti Griego ti Erythra Thalassa (Epuθpὰ Θάλaσσa) ken Latin ti Mare Rubrum (alternatibo a Sinus Arabicus, literal a "Golpo Arabiano"), Arabiko Al-Baḥr Al-Aḥmar (البحر الأحمر) wenno Baḥr Al-Qulzum (بحر القلزم), Somali Badda Cas ken Tigrinya Qeyyiḥ bāḥrī (ቀይሕ ባሕሪ). Ti nagan ti baybay ket mabalin a mangibaga ti natiempuan a panagsabong ti namarisan ti nalabbasit a Trichodesmium erythraeum iti asideg ti rabaw ti danum.[4] Ti teoria a kinaynayat dagiti moderno nga eskolar ket ti nagan a nalabbasit ket mangibaga ti direksion iti abagatan, kas met ti nagan ti Baybay Nangisit ket mabalin a mangibaga iti amianan. Ti batayan daytoy a teoria ket adda dagiti pagsasao iti Asia a mangusar kadagiti balikas iti maris a mangibaga kadagiti kardinal a direksion.[5] Iti maysa nga okasion, agpadpada nga inusar ni Herodotus ti Baybay Nalabbasit ken ti Akin-abagatan a Baybay.[6]
Iti pakasaritaan, daytoy ket ammo pay kadagiti akinlaud a heograpo a kas Mare Mecca (Baybay ti Meka), ken Sinus Arabicus (Golpo ti Arabia).[7] Adda met dagiti taga-ugma a heograpo a mangtawtawag ti Baybay Nalabbasit iti Golpo Arabiano[8] wenno Golpo ti Arabia.[9][10]
Ti pannakainaig ti Baybay Nalabbasit iti pammalagip iti biblia babaen dagiti Israelita a nangballasiw ti Baybay Nalabbasit ket antigo, ken naipalawag iti Septuaginta a patarus ti Libro ti Ipapanaw manipud iti Hebreo iti Griego a Koine idi agarup a maikatlo a siglo S.K. Iti dayta a bersion, ti Hebreo ti Yam Suph (ים סוף) ket naipatarus a kas Erythra Thalassa (Baybay Nalabbasit). Ti Baybay Nalabbasit ket maysa kadagiti uppat a baybay a nanaganan kadagiti kadawayan a termino iti maris — dagiti sabali ket ti Baybay Nangisit, ti Baybay Puraw ken ti Baybay Duyaw. Ti dagus a panangibaga iti Griego ti Erythra thalassa iti Latin a kas Mare Erythraeum ket mangibaga ti akin-amianan a laud a parte ti Taaw Indiano, ken ti pay rehion idiay Marte.
Dagiti kinapudno ken dagiti pigura[urnosen | urnosen ti taudan]
- Kaatiddog: ~2,250 km (1,398.1 mi) - 79% iti akindaya a Baybay Nalabbasit nga agraman kadagiti nadumaduma sumrekan iti aplaya
- Kadakkelan a kaakaba: ~ 306–355 km (190–220 mi)– Massawa (Eritrea)
- Kabassitan a kaakaba: ~ 26–29 km (16–18 mi)- Lingsat Bab el Mandeb (Yemen)
- Pagtengngaan a kaakaba: ~ 280 km (174.0 mi)
- Pagtengngaan a kaadalem: ~ 490 m (1,607.6 ft)
- Kaadaleman: ~2,211 m (7,253.9 ft)
- Kalawa ti rabaw: 438-450 x 102 km2 (16,900–17,400 sq mi)
- Tomo: 215–251 x 103 km3 (51,600–60,200 cu mi)
Dagiti mangbeddeng a pagilian[urnosen | urnosen ti taudan]
Ti Baybay Nalabbasit ket mabalin a heograpikal a mabingay kadagiti tallo a seksion: ti maitutop a Baybay Nalabbasit, ken iti amianan, ti Golpo ti Aqaba ken ti Golpo ti Suez. Dagiti innem a pagilian a mangbeddeng ti maitutop a Baybay Nalabbasit:
Ti Golpo ti Suez ket intero a bineddengan babaen ti Ehipto. Ti Golpo ti Aqaba ket beddenganna ti Ehipto, Israel, Hordania ken Saudi Arabia.
Iti pay maipatinayon iti pagalagadan a heograpikal a depinison dagiti innem a pagilian a mangbeddeng ti Baybay Nalabbasit a naibaga dita ngato, dagiti lugar a kas ti Somalia ken Etiopia ket sagpaminsanda pay a maibagbaga a kas dagiti teritorio ti Baybay Nalabbasit. Daytoy ket nangruna a gapu ti kaasidegda iti ken heolohikal a pannakaipada kadagiti pagilian a mangsango iti Baybay Nalabbasit ken/wenno politikal a pannakaikapet kadagiti naibagbaga a lugar.[11][12]
Dagiti ili ken dagiti siudad[urnosen | urnosen ti taudan]
Dagiti ili ken dagiti siudad iti aplaya ti Baybay Nalabbasit (mairaman dagiti aplaya ti Golpo ti Aqaba ken Suez):
Dagiti nagibasaran[urnosen | urnosen ti taudan]
- ^ "The Red Sea". Naala idi 6 Enero 2009.
- ^ "Red Sea" (PDF). Naala idi 6 Enero 2009.
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi 7 Pebrero 2010.
- ^ "Red Sea". Encyclopædia Britannica Online Library Edition. Encyclopædia Britannica. Naala idi 2008-01-14.
- ^ http://www.smithsonianjourneys.org/blog/how-the-red-sea-got-its-name-180950850/
- ^ Schmitt 1996
- ^ "Arabia". World Digital Library. Naala idi 11 Agosto 2013.
- ^ Michael D. Oblath (2004). The Exodus itinerary sites: their locations from the perspective of the biblical sources. Peter Lang. p. 53. ISBN 978-0-8204-6716-0.
- ^ Herodotus, ed. George Rawlinson (2009), The histories, p.105
- ^ Andrew E. Hill, John H. Walton (2000), A survey of the Old Testament, p.32 [1]
- ^ Barth, Hans-Jörg (2002). Sabkha ecosystems, Volume 2. Springer. p. 148. ISBN 1-4020-0504-0.
- ^ Makinda, Samuel M. (1987). Superpower diplomacy in the Horn of Africa. Routledge. p. 37. ISBN 0-7099-4662-7.
Adu pay a mabasbasa[urnosen | urnosen ti taudan]
- Hamblin, W. Kenneth & Christiansen, Eric H. (1998). Earth's Dynamic Systems (Maika-8 nga ed.). Upper Saddle River: Prentice-Hall. ISBN 0-13-745373-6.
Dagiti silpo ti ruar[urnosen | urnosen ti taudan]
Midia a mainaig iti Baybay Nalabbasit iti Wikimedia Commons
- Dagiti Raw-ang ti Korales ti Baybay Nalabbasit
- Potograpia ti Baybay Nalabbasit
- Potts, D.; R. Talbert; T. Elliott; S. Gillies. "Places: 39290 (Arabicus Sinus/Erythr(ae)um/Rubrum Mare)". Pleiades. Naala idi Marso 8, 2012.
- Baybay Nalabbasit
- Pagbeddengan ti Ehipto–Sudan
- Pagbeddengan ti Eritrea–Sudan
- Pagbeddengan ti Saudi Arabia–Yemen
- Kanal Suez
- Dagiti pingir a baybay ti Taaw Indiano
- Dagiti golpo ti Taaw Indiano
- Heograpia ti Daya nga Aprika
- Heograpia ti Amianan nga Aprika
- Heograpia ti Tengnga a Daya
- Dagiti bagi ti danum ti Aprika
- Dagiti bagi ti danum ti Asia
- Dagiti bagi ti danum ti Ehipto
- Dagiti bagi ti danum ti Eritrea
- Dagiti bagi ti danum ti Israel
- Dagiti bagi ti danum ti Hordania
- Dagiti bagi ti danum ti Saudi Arabia
- Dagiti bagi ti danum ti Sudan
- Dagiti bagi ti danum ti Yemen


text:
VIGAN CITY – Naaprobaran iti maikadua a pannakaibasana ti resolusion a mangipasdek iti maysa nga skills training center ditoy siudad.
Sangsangkamaysa dagiti konsehal a nanganamong iti second reading ti pannakaipasdek ti Vigan City Skills and Training Center iti sessionda itay nabiit.
Pinutar ni Kon. Henry Formoso, maiyadal ditoy dagiti vocational ken technical courses kadagiti agnaed iti daytoy a siudad nga awanan ti panggedan, out of school youth ken dagiti overseas Filipino workers a dida kayaten ti agsubli.
Madama ti pannakaipatakder ti maysa a pasdek iti amianan ti terminal dagiti dyipni ken mini-bus a pagadalanto kadagiti teknical ken bokasional a kurso.#


text:
VIGAN CITY – Maisapsapan ti panagsession ti sangguniang panlungsod ditoy kas kiniddaw ti maysa a konsehal.
Kiniddaw ni Konsehal George Villanueva a maisapsapa ti panagsession ti SP ditoy tapno maikkanda iti ad-adu a panawen a mapan agkampania kadagiti barbarangay ditoy siudad.
Naanamongan a maisapsapa ti session iti alas dos ti malem.
Napinget ti panagkampania dagiti pailayon a konsehal ditoy nupay awan ti kasango dagiti dadaulo ti partido a nakaikappenganda.
Unopposed da Mayor Eva Marie S. Medina nga agpailayon para mayor ken ni Ryan Singson, kandidato para bise mayor.#


text:
BANTAY, Ilocos Sur – Agbabawi man dagitoy tallo nga agtutubo ngem saanton a mapunas ti rekord iti polis a nasukalanda a nagtakaw iti kalding idi apaglabes ti tengnga ti rabii ti Pebrero 27.
Natiliw da Widen Gallardo y Tacloban, 20, mannalon; Jay Tacloban y Montero, 18; mannalon, agpada a residente iti Brgy. Quimmarayan, Sto. Domingo, Ilocos Sur; ken Marlon Espanillo y Pescador, 18, baro, helper ken residente iti Brgy. An-annam, Bantay, Ilocos Sur, a nagimet iti dua a kalding sadiay Barangay Sinabaan, Bantay idi agarup 12:48 ti bigat ti Pebrero 27.
Ngem kinuna da Gallardo ken Tacloban nga iti dayta a rabii, inayaban laeng ida ni Espanillo a mapan mangala iti kalding ti lolona a partienda.
Kinuna met ni Espanillo a nakainom iti dayta a rabii ket dina malagip ti inar-aramidna.
Kinuna ti akinkukua ti kalding a ni Rogelio Cortez, 60, residente iti Barangay Aggay, Bantay, a ni la Marlon Pescador ti am-ammona kadagiti suspek agsipud ta sakbay ti pannakatakaw dagiti kaldingna, daytoy ti tinangdananna a nagtrabaho iti kabakiran a nakaiwaywayan dagiti kaldingna.
Segun iti report manipud iti polis-Bantay, bayat ti panag-checkpoint da Kagawad Magno Cariaga ken Sigmund Cariaga ken Joel Piano, agpada a barangay tanod, nakitada dagiti tallo a suspek a nakalugan iti motorsiklo a nangballasiw iti kalsada ket idi nasilawan ida ti agpalaud a lugan, maysa kadakuada ti adda impalladawna a nakaawisan ti atension ti barangay tanod a ni Cariaga.
Inasitgan dagiti tallo dagiti suspek ket nakitada nga adda pay sabali a kargada a kalding,
Idi napagsaludsodan dagiti suspek, agduduma ti sungbatda isu a pinakaammuan ni Kagawad Cariaga ni Barangay Captain Gilbert Palacpac ket inreport met daytoy iti police station.
Nagresponde dagiti polis ket innalada dagiti suspek agraman dagiti dua a kalding nga awitda.
Kinuna ni Cortez a saanen nga agdarum pay no bayadan dagiti suspek dagiti tinakawda a kalding.
Ipetpetteng ni Cortez a tallo a kalding ti mapukpukaw ngem kinuna met dagiti suspek a dua laeng a kalding ti tiniliwda iti dayta a rabii.
Nupay kasta, kinuna dagiti suspek nga iremedioda a bayadan dagiti tinakawda a kalding.#


text:
Tuesday, July 11, 2017
DENTAL CLINIC SCHEDULE, MAKATULONG UNAY KADAGITI UMILI
Cabugao, Ilocos Sur – Maar-aramid ti Dental Check-up kadagiti umili iti intero a Munisipalidad ti Cabugao kada aldaw ti Martes ken Huwebes.
Maaramid iti Daycare Pupil Oral Examination, Dental Education and Chairside Counseling iti aldaw ti Martes iti 8:00 AM agingga iti 12: NOON iti Cecilia T. Flores Memorial Dental Clinic.
Maaramid met ti Gabut ti Ngipen iti aldaw ti Huwebes iti 8:00 AM agingga iti 12:00 NOON.
Maragragsakan a naipeksa dagiti nakapadasen a nakapagpagabut ti ngipenda a mapalag-ananda iti panagsagabada iti sakit ta adda a madadaan daytoy a mangited ti serbisio iti dental.
Ti Cecilia T. Flores Memorial Dental Clinic ket napateg a pasilidad nga agtultuloy a mangmantener iti dental a salun-at dagiti umili a maysa a kapatgan nga aspeto iti salun-at nga agtultuloy a matagiben. # (Web In-Action)
Maaramid iti Daycare Pupil Oral Examination, Dental Education and Chairside Counseling iti aldaw ti Martes iti 8:00 AM agingga iti 12: NOON iti Cecilia T. Flores Memorial Dental Clinic.
Maaramid met ti Gabut ti Ngipen iti aldaw ti Huwebes iti 8:00 AM agingga iti 12:00 NOON.
Maragragsakan a naipeksa dagiti nakapadasen a nakapagpagabut ti ngipenda a mapalag-ananda iti panagsagabada iti sakit ta adda a madadaan daytoy a mangited ti serbisio iti dental.
Ti Cecilia T. Flores Memorial Dental Clinic ket napateg a pasilidad nga agtultuloy a mangmantener iti dental a salun-at dagiti umili a maysa a kapatgan nga aspeto iti salun-at nga agtultuloy a matagiben. # (Web In-Action)
Posted by Bayan ng Cabugao, Ilocos Sur at 2:31 PM
Subscribe to: Post Comments (Atom)


text:
Ni Atty. Levi D. Baligod, tubo iti Tuao, Cagayan, ti kakaisuna a private complainant iti kaso ti PDAF scam kontra kadagiti adu nga agpampanday-linteg a nangibunga iti pannakaibalud ni Janet Napoles ken dagiti prominente a senador ken kongresista.
Kinasuan pay ni Atty. Levi Baligod dagiti mainaig iti Malampaya Fund scam, ACEF (Agriculture Competitiveness Enhancement Fund) scam, LEDP (Livestock Enhancement Development Program) scam, ken dadduma pay.
Kadagitoy a nadumaduma nga scam, indarum ni Atty. Baligod ti maysa a dati a presidente, 2 a dati a Senate president, maysa a dati nga Speaker, 4 a cabinet secretary, 45 a congressman, ken dadduma pay.
Kayat nga ituloy ni Atty. Levi Baligod, kas maysa a Senador, ti laban kontra iti korupsion tapno mausar a husto ti pondo a para iti edukasion, salun-at, agrikultura, ken pagbiagan a para kadagiti umili.
(Naipablaak iti Bannawag, Marso 28, 2016 a bilang.)


text:
Bandus
Ti bandus wenno kometa ket maysa a nayelo a bassit a bagi ti Sistema a Solary (SSSB), a no asidegen iti Init, daytoy ket mangiparang ti makitkita a koma (ti naingpis, nakusnaw, a temporario nga atmosperio) ken sagpaminsan pay nga adda iti ipus. Dagitoy a penomena ket gapu kadagiti pagbanagan iti solar a radiasion ken ti solar nga angin iti pagtengngaan ti bandus. Dagiti pagtengngan ti bandus ket sumakop manipud ti maysa a bassit a ginasut a metro aginggan kadagiti sangapulo a kilometro a ballasiw ken buklen dagiti nalukay nga urnong iti yelo, tapok ken dagiti bassit a partikula ti bato. Dagiti bandus ket napalplaiwdan a manipud idi taga-ugma a panpanawen.
Dagiti nagibasaran[urnosen | urnosen ti taudan]
Adu pay a mabasbasa[urnosen | urnosen ti taudan]
- Schechner, S. J. (1997). Dagiti bandus, Nadayeg a Kultura, ken ti Pannakaipasngay ti Moderno a Kosmolohia. Unibersidad ti Princeton a Pagmalditan..
- Brandt, J.C. ken ni Chapman, R.D.: Pangyuna kadagagiti bandus, Unibersidad ti Cambridge a Pagmalditan 2004
Dagiti silpo ti ruar[urnosen | urnosen ti taudan]
Midia a mainaig iti Dagiti bandus iti Wikimedia Commons


text:
LONGGANISA STREETDANCING COMPETITION. Reprep dagiti sangaili ken turista a
nagdudupudop iti Quezon Avenue tapno agbuyada iti Longganisa Streetdancing Competition
(ngato) a naangay idi Enero 22, 2016, pannakarambak ti aldaw a panagbalin ti Vigan a
maysa a siudad. Maysa ti longganisa kadagiti nalatak a produkto ti Vigan City a magustuan
a gatangen dagiti turista kas pasalubong iti panagpallailangda ditoy siudad. (Tawid News)
LONGGANISA STREETDANCING COMPETITION.
LONGGANISA STREETDANCING COMPETITION. Reprep dagiti sangaili ken turista a


text:
Sasao nga Abagatan a Sulawesi
Ti sasao nga Abagatan a Sulawesi ket dagiti grupo ti pagsasao nga insasao babaen dagiti Bugis ken dagiti mainaig a tattao iti probinsia ti Abagatan a Sulawesi, Indonesia.
Dagiti pagsasao[urnosen | urnosen ti taudan]
- Bugis
- Bugines: Bugines, Campalagian
- ? Tamaniko: Mbalo, Taman
- Makassar: Bentong, Konjo, Makassares, Selayar
- Seko: Budong-Budong–Panasuan, Seko
- Lemolang
- Akin-amianan
Ti puesto ti sasao a Tamaniko, ket kadawyan nga irepresenta babaen ti Mbalo (Maloh, Embalo) ken saan analawag. Daytoy ket nabayagen a saan a naidasig ken insingasing da Adelaar ken Himmelmann (2005) a naisangayanda nga asideg iti Bugines.
Dagiti nota[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "South Sulawesi". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti nagibasaran[urnosen | urnosen ti taudan]
- K. Alexander Adelaar and Nikolaus Himmelmann, The Austronesian languages of Asia and Madagascar. Routledge, 2005.


text:
Winston Churchill
Ni Winston Leonard Spencer-Churchill (30 Nobiembre 1874 – 24 Enero 1965) ket maysa idi a Britaniko a politiko nga isu idi ti Kangrunaan a Minstro ti Nagkaykaysa a pagarian manipud idi 1940 aginggana idi 1945 ken idi manen 1951 aginggana idi 1955. Isuket kaaduan a naikedkeddeng a kas maysa kadagiti kalatakan a daulo iti panawen ti pannakigubat iti maika-20 a siglo, Ni Churchill ket maysa pay idi nga opisial iti Britaniko a Buyot, historiador, mannurat, ken maysa nga artista. Isu laeng ti Britaniko a Kangrunaan a Ministro a nagungunaan ti Premio Nobel iti lIteratura, ken isu pay ti immuna a tao a naaramid a kas maysa a Honorario nga Umili iti Estados Unidos.
Ni Churchill ket naipasngaay idi iti aristokratiko a pamilia dagiti Duke ti Marlborough, ti sanga ti pamilia Spencer. Ti amana, ni Apo Randolph Churchill, ket maysa idi a karismatiko a politiko a nagserbi a kas Kanselor ti Exchequer; ti inana, ni Jennie Jerome, ket Amerikana a socialite. Kas ubing nga opisial ti buyot, nakakita ti aksion idiay Britaniko nga India, ti Sudan, ken ti Maiakdua a Gubat ti Boer. Isu ket nakagun-od iti kadayeg a kas mannurat iti gubat ken nagsurat kadagiti a maipanggep kadagiti kampaniana.
Isu ket adda idi iti sanguanan ti politika para kadagiti limapulo a tawen, isu ket nagtengngel kadagiti adu a puesto ti politika ken gabinete. Sakbay ti Umuna a Gubat ti Sangalubongan, isu ket nagserbi a kas Presidente ti Opisina ken Panagtagilako, Sekretario ti Balay, ken Umuna nga Apo ti Admiralidad a kas paset ti 1905–1915|Liberal a gobierno ni Asquith's . Idi las-ud ti gubat, isu ket nagtultuloy a kas Umuna nga Apo ti Admiralidad aginggana ti nadidigra a Kampania ti Gallipoli a nagtaudan ti ipapanawna iti gobiernot. Isu ket nabiit bassit a nagtuloy iti aktibo a serbisiona iti buyot iti Akinlaud a Sanguanan a kas komander ti maika-6 a Batalion dagiti Pusilero ti Naarian nga Eskoses. Isu ket nagsubli iti gobierno a kas Ministro dagiti Munision, Sekretario ti Estado para iti Gubat, ken Sekretario ti Estado para iti Angin. Idi 1921–1922 ni Churchill ket nagserbi a kas Sekretario ti Estado para kadagiti Kolonia, kalpasanna ti Kanselor ti Exchequer iti Konserbatibo a gobierno ni Baldwin idi 1924–1929.
Dagiti nagibasaran[urnosen | urnosen ti taudan]
- ^ a b German National Library; Berlin State Library; Bavarian State Library; Austrian National Library, Integrated Authority File, naala idi Abril 9, 2014, Q36578 ti Wikidata
- ^ a b http://data.bnf.fr/ark:/12148/cb119836090; data.bnf.fr; naala idi: Oktubre 10, 2015.
- ^ a b "Winston Leonard Spencer (Lord) Churchill"; RKDartists: 16810.
- ^ a b Nationalencyklopedin; naala idi: Oktubre 9, 2017.
- ^ a b Find a Grave; naala idi: Oktubre 9, 2017; ID ti nangitaneman ti: 2194.
Dagiti silpo ti ruar[urnosen | urnosen ti taudan]
Midia a mainaig kenni Winston Churchill iti Wikimedia Commons
- Kitaen ti Winston Churchill iti Proyekto ti Nawaya a Direktorio (iti Ingles)


text:
Solana, Cagayan
Ti Solana ket maysa a primera klase nga ili iti probinsia ti Cagayan iti Filipinas.
Dagiti baranggay[urnosen | urnosen ti taudan]
Ti ili ti Solana ket nabingbingay a politikal iti 38 a barbaranggay.[2]
- Andarayan North
- Lannig
- Bangag
- Bantay
- Basi East
- Bauan East
- Cadaanan
- Calamagui
- Carilucud
- Cattaran
- Centro Northeast (Poblacion)
- Centro Northwest (Poblacion)
- Centro Southeast (Poblacion)
- Centro Southwest (Poblacion)
- Lanna
- Lingu
- Maguirig
- Nabbotuan
- Nangalisan
- Natappian East
- Padul
- Palao
- Parug-parug
- Pataya
- Sampaguita
- Maddarulug (Santo Domingo)
- Ubong
- Dassun
- Furagui
- Gadu
- Iraga
- Andarayan South
- Basi West
- Bauan West
- Calillauan
- Gen. Eulogio Balao
- Natappian West
- Malalam-Malacabibi
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – IBOTOS dagiti kandidato nga addaan iti naan-anay nga integridad ken kabaelan nga agserbi a mangitakder ti kinapudno, hustisia ken dignidad.
Dayta ti apila ti Parish Pastoral Council for Responsible Voting kadagiti amin a botante iti intero a Pilipinas nga agbotos iti Barangay and Sanguniang kabataan Elections inton bigat, Mayo 14, 2018.
Nayallawat ti apila iti PPCRV iti liderato ni Rene Sarmiento, Chairman kadagiti amin a chapter iti Pilipinas pakairamanan ti Arkidiosesis ti Nueva Segovia, ti Social Action Commission nga idauluan ni Rev. Fr. Danilo Martinez, Director, tapno mairakurak kadagiti botante ti pagtaktakderan ti Simbaan Katolika iti eleksion dagiti opisial ti barangay ken SK.
Immunan a nangipaulog dagiti Katoliko nga obispo iti kararag dagiti makimisa para iti Barangay and SK Elections tapno maaddaan dagiti botante iti naan-anay a kinasirib a mangitandudo kadagiti kandidato nga addaan iti naan-anay nga integridad ken kabaelan nga agserbi nga agtrabaho para iti kinapudno, hustisia ken pannakaital-o ti dignidad ti tao. Kiniddawda pay ti pannakapaadda ti panawen dagiti botante a mangamiris ken mangibotos kadagiti kandidato a makabael a mangited ti timek dagiti napanglaw, awanan-gaway, naabandonaran ken dagiti maidaddadanes a tattao.
Iti Ilocos Sur, nakikaysa ti PPCRV kas observer iti pannakaisangpet ken pannakaiwaras dagiti maaramat iti eleksion kadagiti nagduduma a siudad ken ili. Naipatuloden kadagiti parokia dagiti Election Observer’s Manual nga usaren dagiti PPCRV volunteers a makikaysa iti pannakaangay ti Barangay and SK Elections tapno agbalin daytoy a natalna ken nadalus ket maisaad iti akem dagiti kandidato a pilien dagiti kaaduan a botante.
Mabigbig ti PPCRV kas accredited citizen’s election watchdog ti Commission on Elections a kabinnulig ti gobierno para ti pannakaangay ti clean, honest, accurate, meaningful and peaceful elections iti Pilipinas. (Eden Alviar)


text:
Batan, Aklan
Ti Batan ket maysa a maika-4 a klase nga ili iti probinsia ti Aklan iti Filipinas.
Dagiti baranggay[urnosen | urnosen ti taudan]
Ti Batan ket politikal a nabingbingay iti 20 a barbaranggay.[2]
- Ambolong
- Angas
- Bay-ang
- Caiyang
- Cabugao
- Camaligan
- Camanci
- Ipil
- Lalab
- Lupit
- Magpag-ong
- Magubahay
- Mambuquiao
- Man-up
- Mandong
- Napti
- Palay
- Poblacion
- Songcolan
- Tabon
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Aklan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 23 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Aklan". Datos ti Populasion ti Ili. Dibision ti Panagsukisok ti LWUA. Naala idi 1 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Iti panagsikogko, nadungngo nga agtaripato ni Freddie, Manong Danny. Itedna amin a kayatko tapno kano diak maalisan. Kayatna a kanayonak a nakaisem tapno kano naguapo wenno napintasto ti anakmi. Kanayonnak nga igatangan iti prutas, bitamina ken amin a kasapulan ti maysa a masikog.
Wen, Manong Danny, siam a bulan a sinalimetmetak daytoy a sikogko. Agsipud ta kayatko met nga ipaayan ni Freddie iti anak. Ta daytoy ti pammasingked iti napalaus a panagayatko kenkuana. Sinurotko dagiti kalikagumna.
Dimteng ti aldaw a tagtagiuraymi amin, Manong Danny. Agtengnga ti rabii idi mariknak ti panagsakit ti tianko.
“Lakay, aganakak san,” kinunak. Insigida a bimmaringkuas.
Makakatawaak nupay agsakiten ti tianko. Nakarkaro pay gayam ti nerbios ni Freddie. Dina ammo ti aramidenna.
“Inka mangayab iti luganen, a. Ipannakon iti ospital, ket ne, agsakiten ti tianko,” indagdagko.
Maysa a nalungpo a lalaki ti inyanakko, Manong Danny. Pinanagananmi iti Adriane. Kasta unay ti ragsak ni Freddie. Dinak pinanawan iti ospital.
“Daytoy ti pammasingked ti ayan-ayatta, Olivia. Gapu ken ni Adriane, ad-adda nga ayatenka,” nakunana pay.
Anian a nagsam-it a denggen dagiti balikasna. Nagasatak a parsua ta nakaasawaak iti kas ken ni Freddie, nakunak.
Ngem nagbiddutak gayam, Manong Danny. Diak ninamnama a dumteng ti panawen nga agbaliw ti asawak. Kalpasan gayam ti ragsak, dumteng met ti liday. Dumteng met gayam dagiti kalbario a mangpaalsem iti dati a nasam-it nga ayan-ayat.
Idi damo, bimmattaway ti panaggawid ni Freddie kalpasan ti panagbiahena. No diak tawagan iti cellphone, diak pay maammuan a nakasangpet gayam ditoy Vigan.
Adu dagiti pasahero isu nga awan ti gundawayna nga aggawid ta sayang ti porsientona, inrasonna. No ngamin adu ti makargada a pasahero, adda porsientoda.
Namatiak met idi damona, ngem bumaybayag metten ti dina isasangpet ditoy balay. Ket no agawid man, pagbiit laengen ket pumanaw manen. Kasla kanayon nga agdardaras.
Adda napasgedan a suspetsa iti panunotko idi dua a bulan a saan a naggawid. Ngem pamrayak nga inyaw-awan dayta a suspetsak ta mamatiak a saan a maaramid ni Freddie a liputannak.
Pamrayak la ti agkatawa no adda maidanon kaniak a damag nga adda dumagdagasanna no aggapu iti Manila. Ngem no dadduma, sumngay ti panagduadua aglalo ket ad-addan a napustora ni lakay. Adda payen sabali a pay-od iti pagan-anayna nga iyawidna ditoy balay.
Adda babai ni Freddie? Nagbalin dayta a saludsod a mangriing kaniak iti kaltaang ti rabii, aglalo iti kalam-ekna, ket mariknak lattan ti pannakabasa ti punganko.
(Adda tuloyna)


text:
Pagsasao a Malayo Berau
Ti pagsasao a Malayo Berau, wenno Berau, ket ti maysa a pagsasao nga Austronesio nga insasao babaen dagiti tattao a Berau idiay Rehensia ti Berau, Daya a Kalimantan, Indonesia.Segun ti Ethnologue idi 2007 adda dagiti agarup a 11,200 nga agsasao iti Malayo Berau.
Dagiti nagibasaran[urnosen | urnosen ti taudan]
- ^ Malayo Berau iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Berau Malay". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
CANDON CITY – Inawat dagiti dua gasut nga iskolar ditoy ti alawansda para iti tallo a bulan, daytoy ti impakaammo ni Konsehal Rosario Villalobos, chairman ti committee on education.
Kinuna ti konsehala nga inyawaten ti City treasurer’s office ti alawans dagiti iskolar idinto nga indagadagna ti panangmantiner dagitoy ti gradoda tapno agtultuloyda nga iskolar.
Kinuna ti last termer a konsehala nga adda lima nga iskolar a pagbasbasaen ti siudad nga agturpos iti kursoda iti daytoy a tawen.
Malaksid a libre ti tuision feeda, adda pay aw-awaten dagiti scholars ti siudad a binulan nga alawans.#


text:
Kolum: Iti Duyog ti Singasing
Ni Jaime M. Agpalo, Jr.
(Maudi a paset)
Ti CICM ti nangipatakder iti Sacred Heart Hospital iti Baguio City ken dagiti eskuelaan iti tertiary level, a kas iti Saint Lous University Baguio City ken SLU Tuguegarao City, Cagayan; St. Louis College, San Fernando City, La Union ken iti Mandaue City, Cebu; ti St. Mary’s University iti Bayombong, Nueva Vizcaya; ti Paco Catholic School iti Manila para iti sekundaria; dagiti seminario a kas iti Maryhurst Seminary, Baguio City; Maryhill School of Theology, Quezon City ken ti Maryshore Seminary iti Bacolod City.
(Dagiti sekundaria a St. Louis schools iti Baguio ken dadduma pay a paset iti Cordillera ket patarayen ken imanehar ti Diocese a makinsakup itoy.)
Isu a no agsueldoak kada kinsenas iti innak panagsursurat, innak agpapirma iti voucher ken dadduma pay a bills ti radio station ken ni Fr. Gaden iti opisinana ta isu ti VP ti SLU Hospital. Ti MPBC ket maysa kadagiti subsidiary a patarayen ti CICM.
Mangipasimudaag iti kinaadda ti koneksion ti napalabas ken ti agdama? Ti biag ket kas maysa nga iket nga aglilinnaga? No sadino ti nakaikonektaran iti napalabas, dumtengto manen a maulit dayta a banag a kas proseso ti panaglilinnaga dagiti dumteng a paspasamak iti biag?
Iti maysa a recollection nga inatenderak, dinamag ti padi a CICM no ania ti sabali pay kayat a sawen ti CICM. Sapay no di saggaysaenna a matmatan dagiti immatendar. Asino met ti makaibaga nay ti kayatna a sawen? Siempre, awan ti makatimek. Nupay ammo ti amin ti kayatna a sawen, agkedked ti kaaduan nga agtimek ta managray-aw ngamin dagiti CICM a papadi.
Ti padi met laeng ti nangsungbat iti saludsodna: No imbagam kano a “Can I Climb Mountains”, maibagay la unay kenka ti kinapadi; ngem no kunam met, Can I Collect Money? Maibagay kenka ti agbalin a politiko!
Aysus, a pagkakatawaan!
Ngem no utoben ti imbagana, aglalo ita, isu met la a P70 million kada P200 million ti badiet dagiti politiko iti makatawen, puera ti sueldo, ti office badiet, bonus, ken dadduma nga incentives ken benefits, ngem adda pay la ti panawenda nga agkammet ken agkurimes iti PDAF, DAP, Malampaya ken dadduma pay a taudan iti pakaurnongan iti di magatadan a kinabaknang; ken naynay a panangipambar iti nagan dagiti masaksakit ken nakurapay; ti pangipaay iti schoolarship kadagiti annak dagiti supporters.
Adda pay daydiay pakasaritaan ti ama a nangtingiting iti ambision ti anakna. Maipudosan ti ambision ti anak babaen kadagiti aramid ken tigtignayna. Ti inaramid ti ama, imparabawna ti kuarta ken ti Biblia iti rabaw iti lamisaan. No ania ti piduten ti ubing isu ti ambisionna iti biag. Sinisiimna ti anak, a nangpidut ken nangibulsa a dagus iti kuarta. Kinuna ti ama: Politika ti ambision ti anakko!
Inaangaw a saritaan.
No maminsan, mautob ti kaimudingan dagitoy nga ang-angaw babaen kadagiti tumaud a kinapudno a saanen a maliklikan pay. Kas daytoy a kinapudno: iti agdama a panawen, bumasbassiten dagiti agduyos iti bokasion a kinapadi, ngem umad-adu nga amang ti mangessem nga agbalin a politiko. Iti politika, pagpipinnatayan gapu iti panagurnong iti kinabaknang ken bileg ken takem. Dayta takem, apaman a naiggaman, saanen nga ibbatan no di ket ukopan a nalaing ket agpessa ket maisalin iti kaputotan—kadagiti annak—lehitimo man ken ilehitimo, ti barikada ti impatakder a dinastia politikal.
Nalabit nga adda kinapudno daytoy. Ad-adu ti mangayat nga agkolekta iti kuarta ngem ti aguli kadagiti narangkis a bambantay, ti mangtalunton kadagiti agrengrengngat ken natikagan a kapanagan, ti mangsarakusok a mangdaliasat iti taaw ken kabaybayan, iti uray sadino a suli ti lubong a pangiwaragawagan ken panangiyadal kadagiti di pay nakangngeg iti Naimbag a Damag wenno mangisakit kadagiti mailupitlupit, ti mangtulong kadagiti makurkurangan iti ammo, kabaelan, ken pakinakem a makidangadang iti biag.


text:
Monday, July 24, 2017
AGTULTULOY A MAIPATUNGPAL TI CLEAN AND GREEN KEN SOLID WASTE PROGRAM
Cabugao, Ilocos Sur – Iti pannaki-amad ti Web In-Action iti Hulio 20, 2017, imbatad ni Mr. Edgar S. Balangatan, AT, MENRO-Designate, Municipal Clean and Green and Solid Waste Program Coordinator iti agtultuloy a panaglinisda kadagiti pampubliko a pasilidad ti LGU-Cabugao.
Kanaig daytoy, regular a maiwayat iti Clean-up Drive iti pito a Coastal Barangay nga idauluan dagiti Opisiales ti Barangay-da iti parte a masakupanda babaen iti itutulong dagiti sektor ken asosasion iti barangayda.
Kabayatanna, maar-aramid latta ti regular a panaglinis iti agsumbangir ti Kalsada Nasional manipud Barangay Sagayaden agingga iti Barangay Pug-os babaen iti panagtinnulong dagiti LGU Personnel ti Clean and Green ken kameng ti Maintenance Section ti DPWH-Bantay, Ilocos Sur ken ti Kyeryong Company.
Nupay kasta, insupusop ni MENRO Balangatan a saan nga agsina a pakaseknan ti Munisipio iti maipapan iti Solid Waste Management ken iti Clean and Green iti intero a Munisipalidad ken uray iti uneg ti Tiendaan ti NISTC Public Market.
Kabayatanna, naannayas a maipatpatungpal ti Municipal Ordinance No. 2017-01 a maawagan iti “No Plastic Bag Day” iti kada aldaw ti Lunes a mangipawil iti panagusar iti Plastic Bags/Plastic Cellophane ken Styropor/Styrofoam para iti Packing /Bagging Materials. Kangrunaan pay laeng a pakaisentruan daytoy nga ordinansa kadagiti Tiendaan, National Highway ken disso dagiti pasilidades ti Gobierno Lokal.
Agtultuloy met a maipromot iti panagdaldalus kadagiti kalsada kadagiti barangay, segun ken ni MENRO Balangatan.
Dagitoy nga aksion ken inisiatiba ket resulta iti napintas a koordinasion dagiti Opisina ken Ahensia a maseknan ken adda iti salinong ti LGU-Cabugao nga idauluan ni Mayor Josh Edward S. Cobangbang. # (Web Situational Report)
Kanaig daytoy, regular a maiwayat iti Clean-up Drive iti pito a Coastal Barangay nga idauluan dagiti Opisiales ti Barangay-da iti parte a masakupanda babaen iti itutulong dagiti sektor ken asosasion iti barangayda.
Kabayatanna, maar-aramid latta ti regular a panaglinis iti agsumbangir ti Kalsada Nasional manipud Barangay Sagayaden agingga iti Barangay Pug-os babaen iti panagtinnulong dagiti LGU Personnel ti Clean and Green ken kameng ti Maintenance Section ti DPWH-Bantay, Ilocos Sur ken ti Kyeryong Company.
Nupay kasta, insupusop ni MENRO Balangatan a saan nga agsina a pakaseknan ti Munisipio iti maipapan iti Solid Waste Management ken iti Clean and Green iti intero a Munisipalidad ken uray iti uneg ti Tiendaan ti NISTC Public Market.
Kabayatanna, naannayas a maipatpatungpal ti Municipal Ordinance No. 2017-01 a maawagan iti “No Plastic Bag Day” iti kada aldaw ti Lunes a mangipawil iti panagusar iti Plastic Bags/Plastic Cellophane ken Styropor/Styrofoam para iti Packing /Bagging Materials. Kangrunaan pay laeng a pakaisentruan daytoy nga ordinansa kadagiti Tiendaan, National Highway ken disso dagiti pasilidades ti Gobierno Lokal.
Agtultuloy met a maipromot iti panagdaldalus kadagiti kalsada kadagiti barangay, segun ken ni MENRO Balangatan.
Dagitoy nga aksion ken inisiatiba ket resulta iti napintas a koordinasion dagiti Opisina ken Ahensia a maseknan ken adda iti salinong ti LGU-Cabugao nga idauluan ni Mayor Josh Edward S. Cobangbang. # (Web Situational Report)
Posted by Bayan ng Cabugao, Ilocos Sur at 8:14 AM
Subscribe to: Post Comments (Atom)


text:
Monday, October 30, 2017
DepED SEMINAR, NAGSASARUNO ITI BAKASION TI KLASE
Cabugao, Ilocos Sur - Naangay ti CSCS In-Service Training on Basic Guidance and Counselling (School-based) para iti Elementary Teachers idi Oktubre 23, 2017 iti Cabugao South Central School, Brgy. Bonifacio, Cabugao, Ilocos Sur.
Simmaganad pay dagiti dadduma a seminar a kas iti sumaganad:
District Retooling of School Paper Advisers idi October 24-25, 2017 iti Cabugao South Central school, Brgy. Bonifacio, Cabugao, Ilocos Sur met laeng; Pandistritong Pagsasanay sa Ortograpiyang Filipino idi Oktubre 26, 2017 a naaramid iti nadakamat a pagadalan ken iti District Retooling on Test Construction and Analysis iti Oktubre 27-28, 2017.
Indauluan ni Dr. Consesa T. Rumias, Ed. D., Public Schools District Supervisor ken ni Mrs. Estrellita M. Siruno, Principal II iti CSCS dagiti nagseminar. Dagitoy a panagsanay ket kasapulan a maipatungpalda tapno manayonan iti kapabilidad dagiti Mangisursuro. # (Web In-Action)
Simmaganad pay dagiti dadduma a seminar a kas iti sumaganad:
District Retooling of School Paper Advisers idi October 24-25, 2017 iti Cabugao South Central school, Brgy. Bonifacio, Cabugao, Ilocos Sur met laeng; Pandistritong Pagsasanay sa Ortograpiyang Filipino idi Oktubre 26, 2017 a naaramid iti nadakamat a pagadalan ken iti District Retooling on Test Construction and Analysis iti Oktubre 27-28, 2017.
Indauluan ni Dr. Consesa T. Rumias, Ed. D., Public Schools District Supervisor ken ni Mrs. Estrellita M. Siruno, Principal II iti CSCS dagiti nagseminar. Dagitoy a panagsanay ket kasapulan a maipatungpalda tapno manayonan iti kapabilidad dagiti Mangisursuro. # (Web In-Action)
Posted by Bayan ng Cabugao, Ilocos Sur at 11:10 AM
Subscribe to: Post Comments (Atom)


text:
MAGSINGAL, Ilocos Sur – Kalpasan ti pannakatay ti maysa a kalugaranda gapu iti rabies, boluntario a pinabakunaan dagiti bumarangay ditoy dagiti asoda idinto nga iti kallabes, aleng-alengda a mapabakunaan dagiti tarakenda nga ayup.
Inggannuat ti opisina ti provincial veterinarian ken ti livestock inspector ditoy nga ili ti pannakabakuna amin dagiti aso iti Barangay Poro kalpasan a natay iti ospital ni Derwel Pradas, 31, baro, gapu iti panagramaram ti rabies iti bagina.
Napabakunaan met iti kontra rabies dagiti kabbalay ni Pradas ken dadduma pay nga asideg a kabagianna a nakapulapolna sakbay a naitaray iti Gabriela Silang General Hospital a nakatayanna.
Nakagat iti aso ni Pradas idi Agosto 2013 ket nagpatandok ngem idi Pebrero 20 laeng a nakita dagiti pagilasinan a nagramaramen ti rabies iti bagina gapu iti sabsabali a garawna ken panagbutengna iti danum.
Segun ken ni Marlyn Polca, nangisayangkatda iti panagbakuna iti nasao a barangay idi napan a tawen ngem saan a nabakunaan ti aso a nangkagat ken ni Pradas.
Maysa a Nelson Tabudlo ti akinkukua iti nasao nga aso.
Linagidaw ni Polca ti saan a panangitaltalek dagiti sumagmamano a lumugar iti Poro idi kiniddawda nga ibaudda dagiti asoda tapno mapabakunaan.
Kinuna pay ni Polca nga imbaga dagiti sumagmamano a lumugar a palubosanda laeng a mapabakunaan ti asoda no mismo a dagiti agbakuna ti mangtiliw kadagitoy.
Kinuna ti maysa a pumurok nga impapanda a natay ti aso a nangkagat ken ni Pradas gapu iti pannakabekkelna iti tali a galutna.
Naammuan nga inyadayo ti akinkukua ti aso agsipud ta adda sabsabali a garaw daytoy ngem mapapati a nginetnget daytoy ti talina isu a nakagarut.
Sabali a lumugar ti nagkuna a nakita ni Pradas ti aso a naitalali iti kakaykaywan ket agsipud ta nailasinna nga aso ti kalugaranna, inukarkarna ti tali sana inyawid ti aso.
Mapapati a kinagat ti aso ti saka ni Pradas sa iti ima daytoy idi pakanenna.
Nagpatandok ni Pradas ngem saan a naikkat amin a gita ket daytoy ti nagramaram iti bagina a puon ti nakatayanna.#


text:
SUYO, Ilocos Sur – Inaresto dagiti polis ti maysa a mannalon a nagpaturong iti paltog ken nangpangta iti maysa a construction worker sadiay Sitio Batiagan, Barangay Uso idi rabii ti Oktubre 23.
Nagresponde dagiti polis iti panangidaulo ni Police Senior Inspector Napoleon M. Eleccion, Jr., OIC, kalpasan a nagpaarayat kadakuada ni Raymund Lives y Tallawan, 24, mannalon, ken residente iti Sitio Batiagan, Barangay Uso, Suyo, Ilocos Sur gapu ta pinaturongan iti paltog ken pinangtaan a papatayen ni Manuel San Andres y Paular, 32, naasawaan, trabahador, ken residente iti Barangay Bunga, Ligao City, Albay.
Nakakumpiska dagiti polis iti ikut ni San Andres iti maysa a cal .45 Armscor pistol nga addaan iti dua a magasin nga addaan iti sagwawalo a bala.
Mapapati a nagsubang da San Andres ken ni Lives mainaig iti trabahoda iti konstruction ket nagtaray ti suspek a napan nangala iti paltogna iti safehouse sana pinangtaan ti naud-udi a papatayen.
Naikustodia ti suspek agraman ti paltogna iti police station ditoy para iti inbestigasion ken umisu a disposision.#


text:
SANTA, Ilocos Sur- Naipilan iti provincial prosecutors office ti kaso maikontra iti agama mainaeg iti maysa a pammaltog idi Nobiembre 26.
Nagramut ti kaso ti panangpaltog ni John Michael Billena, residente iti Magsaysay District ditoy nga ili ken ni Christopher Pati,29, baro, kalugaranda, idi Nobiembre 26.
Segun iti inbestigasion ti polis , nagsubang da Pati kenni Isagani Billena ama ni John Michael ket nagkinnaritda.
Innala ti ub-ubing a Billena ti paltog ti amana sana pinaltogan ni Pati a nakatamaan ti ima daytoy.#


text:
VIGAN CITY – Agtalinaed nga adda biahe iti Vigan Airport kalpasan a sinublat ti maysa nga airline ti biahe ti SouthEast Asian Airlines a Manila-Vigan-Manila.
Kinuna ni Gov. Luis “Chavit” Singson nga agrubbuat ti Lion’s Air a kas met laeng iti sigud iti alas dos ti malem sadiay Manila nga agpa-Vigan ken agsubli met la daytoy iti Manila iti alas kuatro ti malem.
Innayon ti gobernador a tunggal Biernes ken Domingo ti aldaw ti biahe ti nadakamat nga eroplano.
Mainaig iti daytoy, bimmisita itay laeng nabiit dagiti Singaporean investors nga interesado nga agipuonan iti panagbiahe ti eroplano tapno kitaenda dagiti mabalin a simpaenda tapno sumayaat ti pasilidad ti Vigan Airport.
Karaman ditoy ti pannakayatiddog ti runway ti eropuerto ken ti pannakapasilaw daytoy tapno mabalin a sumanglad dagiti eroplano uray iti rabii.#


text:
LAOAG CITY – Segun iti opisial ti maysa a kompania ti pasta, ikarigatanda a bayadan dagiti ginatangda nga apit a kamatis dagiti mannalon iti Ilocos Sur iti daytoy a bulan.
Kinuna ni Norberto Mendoza, vice president for operations ti Northern Foods Corporation, a nataktak ti panagbayadda kadagiti mannalon gapu ta saan a dagus a nabayadan dagiti order a pasta a partuat ti kompania.
Naidanon iti nasao nga opisial babaen ti Bombo Radyo ti reklamo dagiti mannalon iti Ilocos Sur a saan pay a nabayadan ti apitda a kamatis.#


text:
VIGAN CITY – Inaresto dagiti polis ditoy siudad ti maysa a baro a sumangsango iti kaso ti droga idi iti pagtaenganna sadiay Barangay III ditoy siudad idi malem ti Hulio 14.
Naaresto ni Joseph Alcantara y Wakit, 31, residente iti Barangay III, Vigan City, babaen ti bileg ti warrant of arrest nga inyisio ni Judge Gina Juan Chan ti Regional Trial Court, First Judicial Region, Branch 21, Vigan City, Ilocos Sur,
Sumangsango ni Alcantara iti panaglabsing iti Section 6 ken 12 ti R.A. 9165 wenno Comprehensive Dangerous Drug Act of 2002 ket nai-docket dagiti kaso iti babaen ti Criminal Case No. 7422-V 2014 ken 7423-V 2014.
Makapagpiansa ni Alcantara iti P120,000.00 para iti panaglabsingna iti Section 12 ti R.A. 9165 ngem awan ti nairekomenda a piansana iti panaglabsingna iti Section 6 ti met laeng nasao a linteg.#


text:
Sumagmamano a rabii a sinangsangitak ti pannakapukawko ken ni JM, Manong Danny. Sabali manen a pannakapaayko iti ayat.
Timmawag ni JM ket kiniddawna nga agkitatakami. Ngem imbagak a saanen a nasken nga agpalawag pay ta ginulibannak. Kadagiti simmarsaruno nga itatawagna, saankon a sinungbatan.
Inkeddengko ti umadayo tapno manglipat. No aggianak ditoy, maipalagipto laeng kaniak ni JM, dagiti naragsak a kanitomi iti biag.
Nagturongak iti siudad ti Baguio. Nakastrekak iti trabaho, saleslady iti maysa a department store. Uppat a bulanko idiay.
In-inutko met laeng a nalipatan ni JM. Kastay kunada, ti sugat uray kasano ti kaunegna, aglunitto met laeng.
Kalpasan iti uppat a bulan, nagsubliak ditoy Candon City. Pinalabasko ti umuna a dua nga aldawko a nagpasiar iti siudad.
Ngem diak ninamnama nga agkitakami manen ken ni Jayson. Ad-adda a timmaer ni Jayson. Diak ammo ngem adda manen nakulding ditoy kaunggak.
Inawisnak ni Jayson a mangaldaw iti maysa a restaurant. Diak ammo no apay a pinatgak nupay ammok nga addan kaingungot ni Jayson.
Adda videoke bar ti restaurant. Adda sumagmamano nga agkakanta. Bayat ti pannanganmi, dita a naipalagip ti napalabasmi. Sinublat ni Jayson ti mikropono. Kinantana ti Sometimes When We Touch, sana insaruno ti pagaayatko a kanta a Kung Sakaling Ikaw Ay Lalayo.
Bayat ti panagkantana, nakapigpigket ti panagkitana kaniak. Kasla malunagak iti perrengna. Kayatkon ti tumakder ngem kasla nailansaak iti nagtugawak.
Malemen idi nagsinakami. Piniselna ti dakulapko ket inyarasaasna a kayatna nga agkitakami manen iti sumaruno nga aldaw. Diak sinungbatan, dinagdagusko ketdi ti limmugan iti traysikel.
Iti dayta a rabii, nakaawatak iti tawagna. Imbagana a saan a naragsak iti denna ti asawana. Naamirisna kano a siak pay laeng ti ipatpategna.
“Kayatko nga agkitata manen,” nakunana.
Dinagdagusko nga iniddep ti selponko.
Kadagiti simmarsaruno nga aldaw, agsasarunon ti panagteks ni Jayson. Tumawag payen no dadduma. Imbaga ni Jayson a no agsinnublianankami, ilakadna ti papelesko ta sadiayen Amerika ti pagdennaanmi. Mariknak a matinnag manen ti riknak ken ni Jayson.
Manong Danny, diak ammo ti aramidek. Mariribukannak.
Ti laengen idawdawatko iti Namarsua, sapay koma ta nalawag latta ti panunotko tapno diak masulisog a mangpatgan iti kalikagum ni Jayson. Sapay koma ta masurotak ti rumbeng nga aramidek. Iti agdama a nagkurosan ti biagko, diak ammo no ania ti surotek a dalan. Agpakannawanak kadi, iti dalan nga umadayo manen? Wenno agpakannigidak, a mangsurot iti dalan nga agturong ken ni Jayson?
Ala kastan, Manong Danny, sapay la koma ta ikarkararagandak dagiti mangtartarabay iti daytoy a programam tapno masurotko ti umno a dalan.
Toy pagayammo
Marinelle
Candon City


text:
RIZAL DAY. Nagidaton iti sabsabong iti sakaanan ti monumento ni Dr. Jose Rizal iti Plasa Salcedo, Vigan City dagiti opisial ti Ilocos Sur nga indauluan ni Bokal Jerry Singson ken Bokal Christian Purisima, kameng ti Knights of Rizal, Rev. Fr. Roque Reyes, Konsehal Loreto Quibilan a nangibagi ken ni Mayor Eva Marie S. Medina, ken dadduma pay iti pannakailagip ti maika-114 a tawen a pannakatay ti bannuar. (Mancielito S. Tacadena/Dante Tacata)
You are here: Home › Archive › Media › Banner Photo › RIZAL DAY


text:
Kolum: Iti Duyog ti Singasing
Ni Jaime M. Agpalo, Jr.
Naindaklan ti addang ti probinsia ti La Union a panangpreserba ken panangtaginayon iti kabukbukodan a dila ni Ilokano—ti kabukbukodantayo a sao, Iloko. Napinget ni Gob. Manuel C. Ortega a mangiyimplimentar ti naipaulog a Sangguniang Panlalawigan Ordinance No. 026-2012, establishing Iloko as an official provincial language of La Union and institutionalizing its use in relevant sectors, alongside national and official languages. Ita a tawen a naan-anay a maipatungpal daytoy ordinansa iti probinsia..
Nakakaapal ti regta ti provincial government a mangsaluad ken mangpreserba ti kabukbukodan a dila ni Ilokano, babaen ti panangiyetnagna ti memo kadagiti amin nga opisina, iti man nasional wenno iti lokal, iti kapolisan ken sangsangana, agraman dagiti pribado a sector a mangitagtaguyod iti panangilala iti pakakitaan ti napatpatneng a kinaasino babaen ti pannakisarita iti Iloko kadagiti katransaksion ken dagiti aktibidad iti maseknan. Local language code, kunada man daytoy a pammilin. Banag a nabaked nga addang tapno saan a malipatan ti bukod a sao, nga iti daytoy a panawen ket in-inuten a makibkiban.
Daytoy kano a tawen a naan-anay ti naannayas a pannakaipagnana. Napintas a gannuat ta maikkat ti panagbabain dagiti saan a nairuam a makipulapol, dagiti awanan ken nababa ti adalda, amin amin ket maaddaanen iti naannayas a panagpapada, panagkikinnaawatan ken sinninged. Amin daytoy bunga iti panangiyasideg dagiti empleado iti bagbagida kadagiti umili nga inda pagserbian .
Wen met ketdi a, namaymayat met laeng ti agdengngeg iti diskurso, panagsarita wenno ania la ditan a katukadna a termino, ngem kadagiti agibasa lattan iti naisagana, a no dadduma, saan la ngaruden a maawatan ti ibagbagana, makapaturog pay lalo no dina pay ammo a taliawen met ti tallaong. Isu a no dadduma, madlawan payen nga agsasarita a bukbukoddan dagiti dumdumngeg wenno agteteks wenno nakakidem a mangur-uray iti templada ti palakpak santo agpalakpak met uray no dinanto met la naawatan no ania dayta palpalakpakanna wenno agpalakpak ta nalpasen ti awan gaganaygayanna, saan a makaparegta a panagsarita.
Ngem no kabukbukodan a sao ti usaren a panagsarita santo pay la buyogan iti abilidad no kasano nga allukoyen ti tallaong a dumngeg, mas epektibo daytoy a panangidanon iti mensahe.
Saan laeng a ti manarsarita ti addaan iti tiansa a mangiyasideg ti bagina iti tallaong; uray ti tallaong ket iyasidegda met ti bagida iti manarsarita.
Daytoy a pagannurotan ket nakiddaw pay iti isusurot dagiti mannursuro ken estudiante. Kaipapananna ngarud ti panagpakada, panagpukaw ti makapasugkar a panagmulta iti asinoman nga estudiante iti sekundaria nga agsao iti Iloko. Kasano met iti tertiary level?
Uray kadagiti radio ken telebision ket nakiddaw a maaddaanda met iti guarantee air time iti Iloko a mangsuporta iti nasao a pammilin. Awan met ngata ti saan a sumurot itoy ta nakataya ti dakkel nga udiens. Kadagiti pagiwarnak, nakiddaw a maaddaanda iti uray maysa laeng a panid a naisurat iti Iloko.
Kadagiti amin a media organization a sumurot iti nasao a pammilin, nalaklakada a makaala iti ads wenno makipartisipar kadagiti biddings para kadagiti maipablaak nga ordinasa ken legal notices.
Kas kuna ni Dr. Rizal, asinoman a di mangisakit iti saona, nakarkaro pay ngem iti nalaes nga ikan.
Kasta koma amin, aya?#


text:
Angola
Nagsasabtan: 12°30′S 18°30′E / 12.500°S 18.500°E
Ti Angola, opisial a ti Republika ti Angola (Portuges: República de Angola, panangibalikas: [ʁɨˈpublikɐ dɨ ɐ̃ˈɡɔla];[5] Kikongo, Kimbundu, Umbundu: Repubilika ya Ngola), ket maysa a pagilian idiay akin-abagatan nga Aprika a naibeddengan babaen ti Namibia iti abagatan, ti Demokratiko a Republika iti Kongo iti amianan, ken ti Zambia iti daya; ti laud na a pantar ket addan idiay Taaw Atlantiko iti Luanda a kas ti kapitoliona a siudad.
Dagiti nagibasaran[urnosen | urnosen ti taudan]
- ^ Population Forecast to 2060 by International Futures hosted by Google Public Data Explorer
- ^ a b c d "Angola". Internasional a Pundo ti Panguartaan. Naala idi 8 Oktubre 2011.
- ^ "Gini Index". World Bank. Naala idi 2 Marso 2011.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ Daytoy ket ti pannakabalikas idiay Portugal; idiay Angola daytoy ket maibalikas a kas naisurat
- Dagiti pungol nga artikulo ti heograpia ti Angola
- Angola
- Dagiti pagilian idiay Aprika
- Dagiti Bantu a pagilian ken teritorio
- Dagiti pagilian a nagbeddengan ti Taaw Atlantiko
- Dagiti dati a kolonia ti Portugal
- Dagiti kabassitan a naparang-ay a pagilian
- Dagiti estado a kameng ti GPAP
- Dagiti estado a kameng ti Kappon ti Aprika
- Dagiti estado a kameng ti Komunidad ti Pagpagilian ti Pagsasao a Portuges
- Dagiti estado a kameng ti Nagkaykaysa a Pagpagilian
- Dagiti pagilian ken teritorio nga agsasao ti Portuges
- Dagiti republika
- Dagiti estado ken teritorio a nabangon idi 1975


text:
Magsingal, Ilocos Sur – Para iti 2012, walo a milion ti target ti gobierno munisipal ditoy a makolekta iti tiendaan, segun iti municipal administrator.
Kinuna ni Municipal Administrator Algero Favis a kabaelan ti public market a gun-oden ti naituding a target collection a P8 milion iti daytoy a tawen.
Kinuna ni Favis nga iti umuna a kagudua ti tawen, nakakolektan ti tiendaan iti P4 milion sana innayon a saan laeng a doble ti nagpangatuan ti market collection ta umab-abut laeng idi iti P1 milion ti makolkolektada iti sigud a tiendaan.
Kinuna ti municipal administrator nga itultuloyda a padur-asen ti tiendaan gapu ta daytoy ti kadakkelan a pamastrekan ti munisipio.
Maipalagip a naiyutang iti bangko ti pinagpabangon iti public market ket aggapgapun ti pagbayad iti bukod a mapaspastrek daytoy.#


text:
ti mammanday
inparabawna nga intaya ti aglatlati a landok iti pasnaan ket pinetpetanna tapno di nga aguyas iti dakulapna. inyennekna nga inlayat ti maso ket imbulosna amin a pigsana. nariknana ti gutad ti napitpit a landok. uray la kimras. nagwarsi ti rissik iti aglawlaw. limmawag iti apagapaman ti natina a kasipngetan ti pagpandayan.
indupagna ti nanglayat agingga a bimmara ti ig-iggemanna. nariknana ti pudot nga aggapu iti landok ket insawsawna daytoy iti danum. bimmaaw. naganingaas. binulosanna manen ti riknana. ita ingarietna iti nakana. amin a gura ti lubong. bimeggang. nagasuk. sumuknor iti agongna ti angot ti napitpit a landok. uray la nagwingiwing. ngem binay-anna daytoy a sumrek iti bagina agingga a nabibineg.
inulitna manen. dina binilang no mano a layat. no mano a ling-et ti natnag. no mano a kanabtuog ti dinas-al ti pasnaan. no mano a pannakasinit ken pannakalipit dagiti ramayna.
ti kapapatgan dina tinallikudan ti aramidna. ti kinamanagpandayna. musika iti kararuana ti mapitpitpit a landok. ita nasukogen ti parmatana. nagbaliwen ti gagangay itay a landok.
july 22, 2011
*diak kukua ti ladawan.


text:
Ti Maikadua a Mea Culpa
Manila, Philippines--It was her second mea culpa, but this time former President Corazon Aquino said it in his presence. Ex-President Joseph Estrada said he felt vindicated . L. Salaverria, "Aquino says sorry to Estrada; concedes EDSA II a mistake," Inquirer, 12/23/08.
Ikarkararagko a makapudno
dagiti Filipino, kunam,
sika nga ina dagiti amin nga ina ti salakan
iti kaundayan a sipnget kadagiti kinelleng
kas iti kabakiran, kadagiti ili
kas iti nakem ti pagilian.
Awanankami idi ti pagpilian
iti panangisebba iti biag iti apuy
ti diktador ken ti babai a kakumplot
ken dagiti aminen a panagpagunggan.
Di umanay dagiti bituen ti naliday a langit
iti nalamiis a rabii dagiti pimmusay
a namnama ti ubing
kas kadagiti agkabannuag a darepdep
ket ngarud, iti pannakisugal,
intodomi amin kenka
dagiti amin a baraha ti pusoy
ken sinnunggo ken jakpat,
iramanmo ti buhawbuhaw
ken dagiti sagsaggamaysan nga ararawmi
a kaing-ingasen ti burat.
Idi damo ket ti patpatiray-ok
ti kinasayaat.
Idi damo ket ti padaya
nga agnanayon
kadagiti nasasam-it a balikas,
makapia iti agsaksakidul a bagi,
nagtagilasag iti abstrakto a biag
manipud iti daton ti mapadara a tarmak.
Ania ngarud
ta sika ti kapisi dagiti rabii
nga iti saklot daytoy ket ti panggep a nasudi
para iti ili.
Ania ngarud ta dimo ammo
ti agbirkog, iti sanikua
kas kadagiti isem
ket sika ti makaammo
no kasano a biagen
ti agbugbugsot a sangsangit,
dua a dekada daytoy
a panagpanes ti barukong
panangpanagan iti saem
iti baro a gimong.
Kunam nga ikararagmo
a makapudnokami iti dadaulo,
a kas iti kaaliado dagiti kabusor,
ideklarada ti sao ti diosda a mangkibkibur
kadagiti amin a kappia ken talinaaytayo.
Malagipmo kadi ti deklarasion
ti evanghelista iti Luneta a nagkuna,
kas iti anghel
a guardia dagiti amin a di maguardiaan
a kinaatiddog dagiti ima,
ti mannanao a promotor iti panagkararag
iti laksid ti panagpanaas ti boksit
iti laksid ti panagdara ti rusok
inrakurakna ti kinapudno manipud iti boses
a nasinggit a ti markado a presidente ti manok?
Kas iti deklarasion ni Mike Velarde,
iti panangidiaya iti nasantuan nga ima
tapno ni Erap Estrada ket pagnaenna
ti dalan a silpo-ti-riro ti an-anusan lattan
a panagsagaba?
Saan, saan nga iti kararag
ti ayan ti sungbat dagitoy a babantot,
presidente dagiti amin a namnamami idi.
Ti kinalinteg ket adda iti panunot kas iti aramid,
iti panaretokar kadagiti biddut dagiti mangmangkik,
isuda a no agparintumeng ket maawaganda amin
a santa maria a babassit, dagiti amin a virgen a nangisit,
dagiti amin a nazareno nga iti idda ket ti henesis
ti panagkusit a madagdagullit.
Awan kadagiti dadaulo ti di nagkararag.
Awan kadakuada ti di nangipalnaad panagayat
iti ili kas iti amin a kakabsat.
Awan kadakuada ti nangliklik iti ostia man
wenno bendision ti kardinal dagiti rosas
wenno padi dagiti tartaray a panagkamkamat
wenno ti panagdigosda iti benditado a danum
iti altar ti kinapalangguad.
Ta kastoy ti areglo:
ti tanamitim ti signos ti panamati
a dagitoy ket imbaon ti nadiosan nga ari
ti langit kas iti impierno tapno iti panagkurri
dagiti diskurso ti padi ket ti panagkurriti
ti templo dagiti kararag kas ti panagserbi.
Ngem ta saan a kastoy ti kalak-aman
ti ili:
matdakami amin a siudadano a mabisbisinan
nga agbuybuya iti ladawan ti kinalabon:
ti gasut a baboy a maletson iti imatang ti Rizal
ti gasut a baka a maletson tapno maiparada
iti kaaduan, makitada ti parabur ti dios
a no mangted iti sungbat ket di met pampanay
ti nalimbong a kari ti presidente iti pelikula
iti umadanin a sipnget, ti karina
nga awanan kinnabsatan iti panangitungpal iti linteg.
Ket ita dumawatka kenkuana iti pammakawan.
Ket ita ni kaano man dinakam dawatan iti pammakawan
dakami a nangted kenka iti karbengan
tapno itundam iti ili
ti kasayaatan a kalak-aman:
wayawaya koma
bukod a daga nga agingga ita
ket ti dara ti kinelleng
iti Tarlac ti pakakitaan,
panggedan nga agingga ita
ket ti pannakilinnemeng
kadagiti bangkarote a pulis nga arabas
no kasta a pagsambuambuanda
dagiti tagilako iti igao kadagiti bangketa
ti rigat ken kinakurapay
makan nga agingga ita
ket ti tedtedda iti Jollibee
wenno McDonald's
dagiti aglablabunan
wenno ti basura a manok
a ti naganna ket masapul a pagpagen
tapno iti karabukob nga agbalin
iti titilmonan.
Kadakamika nga agpakawan,
iti ili a binaybay-an,
saan a ti manggulgulib a sao
dagiti di makaispeling
iti panagpampamayan.
Ik-ikkan laeng ti regta
iti tumeng ti mannanakaw.
Ik-ikkan laeng ti basbas
dagiti presidente kadagiti panagkurimaong
iti tengngat' aldaw
idinto ta dakami,
iti tignay ti panagpadisi,
intedmi amin a bendisionmi
kadagiti effigy a kaarngi ti dusngi
inurammi amin dagitoy
iti sango dagiti altar ti poder,
dagiti barbed wire a ngirsi
dagiti experto iti panagmasaker
iti man bagi kas iti anges
a dagiti obispo ket matdada
a nakamattider
dagiti hose ti bombero
a no agpugso ket maiparusisi
ti pigsa kas iti kinatao
santo maudatal ti bugbugtong
a namnama iti nabara ken nadara
a semento iti Mendiola ti panagpullo.
Saan a rumbeng daytoy,
saan a maikanatad.
Iti panangsaranget iti mortalidad
ket ti pannakasursuro koma
ti panangtalunton
iti dana nga iti umuna a gundaway
ket kasungani ti baliktad.
A Solver Agcaoili
Hon, HI/ Dec 22/08
No comments:
Subscribe to: Post Comments (Atom)


text:
MANILA, Philippines — Malacañang is sensing political “gimmickry” in Sen. Benigno “Noynoy” Aquino III’s so-called spiritual retreat before he decides on whether to run for president next year. C.V. Esguerra, Inquirer, Sept. 4/09
Rugiantayon ti karnabal:
Dagiti marigrigat iti maysa a suli
Dagiti agtabtabbaaw iti sabali pay
Sa dagiti nabendisionan a sentido
Ket ti pamsaakan ti mannamay:
Kuddakudda para iti agngayangay
Isuna nga heredero dagiti tarumpingay
Sa ti kuna ti sirkero a babai
Sa ti kuna ti sirkero a lalaki
Babai iti lalaki, lalaki iti babai
Dagiti agalimpatok a gargari
Ti pakaragsakan dagiti umili
Isuda a nagibati kadagiti nakem
Kadagiti bunton dagiti ansisit a barbangisit
Tapno iti aginaldaw a karnabal ni kusit
Dagiti bumbumsag a boksit ti suitik
Ket ti kari ti kararag a mensahe ti attit
Ti dios nga apo ti isu met laeng a marabutit:
Isu daytoy ti agkurimaong
Kadagiti luatayo, ditay piman
Nainaw kadagiti sabunganay ti nam-ay
Nga iti kaltaang ket ti ilulutuad
Ti mutia ti parawad a kadagiti maalualud
A gasat ken sab-ong ti sangapagilian a kinamalas.
Kuddakudda a pagitudokan
Kadagiti bileg tapno ti dagum ti mannamay
Ket iti barukong ti pangulo nga agbisaleg
Kas kadagiti amin a pangulo nga agsambuambo
A kadagiti suli ti sipnget agpalalo
Ket aguray iti mensahe ti arsab a saltek,
Agipakdaar naimbag a damag uray dakes:
Maysa para iti dua
Dua para iti tallo
Tallo para iti patupat ti pangulo
A kankanayon nga agkapat:
Maysa iti para iti ina, kas binglay
Maysa iti para iti ama, kas binglay
Maysa para iti inauna, kas binglay
Maysa pay iti kukua kas paspasaray
Iti awan patinggana a binnuray!
Namak pay a makabasol datao
Kadagiti binnilang, kas iti kudisi
No mauman iti karnabal
Nga iti inaldaw-aldaw ket maigamer
Iti nobena, sa iti basol, sa iti litania kadagiti santo
Sa dagiti mansado a pammakawan
Iti mansado met laeng a kibaltang.
Umadayo ti agtagtagainep: agpakni
Tapno iti sulinek dagiti hasienda
A nabukel iti dara ken anged
Nabukel kadagiti arapaap nga impawilda
A mategged tapno kadagiti likkaong
Dagiti kalsada ket ti bala para iti mangmangged
Bala para kadagiti amin a dardarepdep
Ket ti panagkararag ti agngayangay
Kadagiti pannakairingpas ti pangted.
A ngem ta ti kararag ket addaan iti paulo:
Ti naynay a di panangikankano
No manot’ pateg ti biagtayo
Ti kankanayon a panangiyaleng-aleng
Kadagiti bassawang ti agmurir a kanito.
Ala, ket itedtayo ti pammadayaw:
Ti panagpanunot iti nasin-aw
Panangiraman kadatayo iti sarindaniw
Ti tinnawidan a di panagbalbaliw.
Ta ania ket ngarud, maymaysa met ti nalaing
Dagiti laeng agnagan iti masanting
Dagiti mangan uray awan saing
Isuda a kadagiti aldaw agwagwagting.
Kastoy amin ditoy a karnabal ti ili:
Ti presidente iti inna panagbulbullagaw
Ti agngayangay iti inna panagsirko
Ket ti umili iti inda pannakaikulbo
Ta mamatida met ngamin amin
Uray no ti tiliwenda nga apputen ket angin.
Kastoy ditoy karnabal ti ili:
Ti sirkero ti agsagrap kaasi
Idinto a dakami, mangan uray awan saing
Agkamata a manguray iti linnaing.
A Solver Agcaoili
Hon, HI/Sept 3/09


text:
1763
Ti tawen idi 1763 ket kadawyan a tawen a nangrugi iti Sabado iti kalendario a Gregoriano ken ti kadawyan a tawen a nangrugi iti Mierkoles iti nabunbuntog iti 11 nga aldaw a Kalendario a Huliano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Pimmusay[urnosen | urnosen ti taudan]
- Mayo 28 – Diego Silang, Filipino a rebolusionario (naipasngay 1730)
- Septiembre 20 – Gabriela Silang, Filipina a rebolusionario (naipasngay 1731)
Dagiti silpo ti ruar[urnosen | urnosen ti taudan]
Midia a mainaig iti 1763 iti Wikimedia Commons